REGOLAMENT TA’ IMPLIMENTAZZJONI TAL-KUMMISSJONI (UE) 2023/99

tal-11 ta’ Jannar 2023

li jimponi dazju anti-dumping definittiv u li jiġbor b’mod definittiv id-dazju provviżorju impost fuq l-importazzjonijiet ta’ ċerti roti tal-aluminju għall-użu fit-triq li joriġinaw mill-Marokk

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (1) (“ir-Regolament bażiku”), u b’mod partikolari l-Artikolu 9(4) tiegħu,

Billi:

1. PROĊEDURA

1.1. Bidu

(1) Fis-17 ta’ Novembru 2021, il-Kummissjoni Ewropea (“il-Kummissjoni”) nediet investigazzjoni anti-dumping fir-rigward tal-importazzjonijiet ta’ ċertu roti tal-aluminju għall-użu fit-triq (aluminium road wheels, “ARW”) li joriġinaw mill-Marokk (“il-pajjiż ikkonċernat”) fuq il-bażi tal-Artikolu 5 tar-Regolament bażiku. Hija ppubblikat Notifika ta’ Bidu f’Il-Ġurnal Uffiċjali tal-Unjoni Ewropea (2) (“in-Notifika ta’ Bidu”).

(2) Il-Kummissjoni bdiet l-investigazzjoni wara lment li tressaq fl-4 ta’ Ottubru 2021 mill-Assoċjazzjoni Ewropea tal-Manifatturi tar-Roti (“l-ilmentatur” jew “EUWA”). L-ilment sar f’isem l-industrija tal-Unjoni fis-sens tal-Artikolu 5(4) tar-Regolament bażiku. L-ilment kien fih evidenza ta’ dumping u tad-dannu materjali li jirriżulta, u din kienet biżżejjed sabiex tiġġustifika l-bidu tal-investigazzjoni.

1.2. Miżuri provviżorji

(3) Fis-17 ta’ Ġunju 2022, f’konformità mal-Artikolu 19a tar-Regolament bażiku, il-Kummissjoni pprovdiet lill-partijiet b’sommarju tad-dazji proposti u dettalji dwar il-kalkolu tal-marġni tad-dumping u l-marġni adegwati biex jitneħħa d-dannu fuq l-industrija tal-Unjoni. Il-partijiet interessati ġew mistiedna jikkummentaw dwar l-akkuratezza tal-kalkoli fi żmien tlett ijiem tax-xogħol. Ma sar l-ebda kumment dwar l-akkuratezza tal-kalkoli.

(4) Fil-15 ta’ Lulju 2022, il-Kummissjoni ppubblikat f’Il-Ġurnal Uffiċjali tal-Unjoni Ewropea r-Regolament ta’ Implimentazzjoni tal-Kummissjoni (UE) 2022/1221 li jimponi dazju anti-dumping provviżorju fuq importazzjonijiet ta’ ċertu roti tal-aluminju għall-użu fit-triq li joriġinaw mill-Marokk (3) (“ir-Regolament provviżorju”).

1.3. Proċedura sussegwenti

(5) Wara d-divulgazzjoni tal-fatti u l-kunsiderazzjonijiet essenzjali li fuq il-bażi tagħhom ġie impost dazju anti-dumping provviżorju (“divulgazzjoni provviżorja”), Dika Morocco Africa S.A.R.L (“Dika”), Hands 8 S.A. (“Hands”), l-Assoċjazzjoni Ewropea tal-Manifatturi tal-Karozzi (European Automobile Manufacturers’ Association, “ACEA”) u l-EUWA ppreżentaw sottomissjonijiet bil-miktub biex jesprimu l-fehmiet tagħhom dwar is-sejbiet provviżorji sal-iskadenza prevista mill-Artikolu 2(1) tar-Regolament provviżorju. Barra minn hekk, wara l-iskadenza għas-sottomissjoni tal-kummenti dwar id-divulgazzjoni provviżorja, il-Gvern tal-Marokk ipprovda sottomissjoni li tappoġġa l-affermazzjonijiet li saru minn partijiet oħra dwar id-dumping u d-dannu.

(6) Il-partijiet li talbu li jinstemgħu ngħataw din l-opportunità. Saru seduti ta’ smigħ ma’ Dika, Hands, l-ACEA u l-EUWA. Barra minn hekk, wara t-talba ta’ Dika, fis-7 ta’ Lulju 2022 saret seduta ta’ smigħ mal-Uffiċjal tas-Seduta fil-proċedimenti kummerċjali.

(7) Il-Kummissjoni kompliet tfittex u tivverifika l-informazzjoni kollha li qieset meħtieġa għas-sejbiet definittivi tagħha. Saret żjara ta’ verifika waħda fil-bini ta’ utent. Meta waslet għall-konklużjonijiet definittivi tagħha, il-Kummissjoni qieset il-kummenti ppreżentati mill-partijiet interessati u rrevediet il-konklużjonijiet provviżorji tagħha meta xieraq.

(8) Fis-17 ta’ Ottubru 2022 l-Kummissjoni informat lill-partijiet interessati kollha dwar il-fatti u l-kunsiderazzjonijiet essenzjali li fuq il-bażi tagħhom kellha l-ħsieb li timponi dazju anti-dumping definittiv fuq l-importazzjonijiet ċerti roti tal-aluminju għall-użu fit-triq li joriġinaw mill-Marokk (“id-divulgazzjoni finali”). Il-partijiet kollha ngħataw perjodu li matulu setgħu jikkummentaw dwar id-divulgazzjoni finali.

(9) Wara d-divulgazzjoni finali, l-ACEA, Dika, l-EUWA, Hands u l-Gvern tal-Marokk ippreżentaw kummenti.

(10) Fl-21 ta’ Novembru 2022 il-Kummissjoni bagħtet divulgazzjoni finali addizzjonali lil Hands rigward ċerti korrezzjonijiet u kjarifiki li saru fir-rigward tal-kalkoli tad-dumping tagħha (“divulgazzjoni finali addizzjonali”) u tat perjodu li matulu l-kumpanija setgħet tikkummenta. Barra minn hekk, il-partijiet interessati kollha rċevew kjarifika tal-bażi għall-ammonti tal-kostijiet SG &A li ntużaw fl-iffissar tal-valur normali għal Hands. Hands ippreżentat kummenti li ġew indirizzati fir-Regolament.

(11) Il-partijiet li talbu li jinstemgħu ngħataw ukoll din l-opportunità. Saru seduti ta’ smigħ mal-ACEA, Dika, l-EUWA u Hands.

1.4. L-affermazzjonijiet fil-bidu

(12) Wara d-divulgazzjoni provviżorja, l-ebda parti interessata ma ppreżentat l-ebda affermazzjoni jew kumment għajr dawk imsemmija fit-Taqsima 1.4 tar-Regolament provviżorju. Għalhekk, il-Kummissjoni kkonfermat is-sejbiet u l-konklużjonijiet tagħha kif stabbiliti fil-premessi minn (6) sa (28) tar-Regolament provviżorju.

1.5. Kampjunar

(13) Ma saru l-ebda kummenti fir-rigward tal-ikkampjunar. Għalhekk, il-Kummissjoni kkonfermat il-premessi minn (29) sa (34) tar-Regolament provviżorju.

1.6. Tweġibiet għall-kwestjonarju u żjarat ta’ verifika

(14) Kif stabbilit fil-premessi (35) tar-Regolament provviżorju, il-Kummissjoni bagħtet kwestjonarji lil tliet produtturi tal-Unjoni, lill-ilmentatur, liż-żewġ utenti magħrufa u liż-żewġ produtturi esportaturi fil-pajjiż ikkonċernat.

(15) Kif spjegat fil-premessi (36) u (37) tar-Regolament provviżorju, it-tweġibiet għall-kwestjonarju fejn ġew kontroverifikati jew ivverifikati fil-bini tal-parti rispondenti.

(16) Saret żjara ta’ verifika skont l-Artikolu 16 tar-Regolament bażiku fil-bini ta’ utent wieħed. L-isem ta’ dan l-utent ma huwiex qed jiġi żvelat għal raġunijiet kunfidenzjali skont il-premessa (5) tar-Regolament provviżorju.

1.7. Il-perjodu ta’ investigazzjoni u l-perjodu kkunsidrat

(17) Kif stipulat fil-premessa 38 tar-Regolament provviżorju, l-investigazzjoni ta’ dumping u ta’ dannu kienet tkopri l-perjodu mill-1 ta’ Ottubru 2020 sat-30 ta’ Settembru 2021 (“il-perjodu ta’ investigazzjoni”). L-eżami tax-xejriet rilevanti għall-valutazzjoni tad-dannu kopra l-perjodu mill-1 ta’ Jannar 2018 sat-tmiem tal-perjodu ta’ investigazzjoni (“il-perjodu kkunsidrat”).

1.8. Reġistrazzjoni

(18) Il-Kummissjoni għamlet l-importazzjonijiet tal-prodott ikkonċernat soġġetti għar-reġistrazzjoni permezz tar-Regolament ta’ Implimentazzjoni tal-Kummissjoni (UE) 2022/934 (4) (“ir-Regolament dwar ir-reġistrazzjoni”).

(19) Hands affermat li d-deċiżjoni għar-reġistrazzjoni tal-importazzjonijiet ma kellhiex bażi, billi l-kundizzjonijiet ma kinux issodisfati skont l-Artikolu 14(5) tar-Regolament bażiku.

(20) Il-Kummissjoni fakkret li l-bażi ġuridika għar-reġistrazzjoni hija l-Artikolu 14(5a) tar-Regolament bażiku, jistipula li l-Kummissjoni għandha tirreġistra l-importazzjonijiet tal-prodott ikkonċernat matul il-perjodu ta’ qabel id-divulgazzjoni skont l-Artikolu 19a tar-Regolament bażiku, sakemm ma jkunx hemm biżżejjed evidenza li r-rekwiżiti tal-Artikolu 10(4)(c) u (d) ma jkunux issodisfati. F’dan ir-rigward, il-Kummissjoni stabbiliet li ma kien hemm l-ebda evidenza konklużiva li turi li r-reġistrazzjoni tal-importazzjonijiet tal-prodott ikkonċernat matul il-perjodu tad-divulgazzjoni minn qabel ma kinitx iġġustifikata f’dan il-każ. Tabilħaqq, sa mill-pubblikazzjoni tan-notifika ta’ bidu, meta l-produtturi esportaturi kienu konxji jew kellhom ikunu konxji bid-dumping u d-dannu allegati, l-importazzjonijiet tal-prodott ikkonċernat komplew jiżdiedu b’mod li jista’ jimmina b’mod serju l-effett rimedjali tad-dazji anti-dumping matul il-perjodu ta’ qabel id-divulgazzjoni wkoll. Għalhekk, il-Kummissjoni ċaħdet l-affermazzjonijiet.

(21) Hands affermat li bil-pubblikazzjoni tar-Regolament dwar ir-reġistrazzjoni, il-Kummissjoni kisret il-prinċipju ta’ amministrazzjoni tajba. Skont il-parti, l-ebda informazzjoni dwar l-intenzjoni tal-Kummissjoni li tagħmel l-importazzjonijiet tal-prodott investigat soġġetti għar-reġistrazzjoni ma ġiet ikkomunikata lilhom qabel ma ġie ppubblikat ir-Regolament dwar ir-reġistrazzjoni u r-reġistrazzjoni tal-importazzjoni daħlet fis-seħħ, filwaqt li tali miżura ta’ reġistrazzjoni potenzjalment taffettwa ħażin l-interessi tagħha. In-nuqqas ta’ komunikazzjoni tal-informazzjoni meħtieġa lil Hands dwar il-possibbiltà li l-importazzjonijiet jkunu soġġetti għar-reġistrazzjoni b’manjiera f’waqtha qabel ma tiġi adottata tali miżura ta’ reġistrazzjoni u li Hands titħalla tippreżenta l-fehmiet tagħha u tinstema’, meta Hands hija affettwata direttament minn dik il-miżura, ifisser li l-Kummissjoni qed tikser id-dritt fundamentali ta’ Hands għal difiża. Konsegwentement, ir-Regolament ta’ Reġistrazzjoni huwa invalidu u jenħtieġ li jitħassar.

(22) Il-Kummissjoni qieset li r-reġistrazzjoni hija biss pass amministrattiv preparatorju li mhux bilfors iwassal għall-impożizzjoni retroattiva tad-dazji fl-istadju definittiv. Fiha nnifisha r-reġistrazzjoni ma tipproduċi l-ebda effett negattiv fuq l-importaturi u ma jistax jingħad li taffettwa l-interessi tagħhom (5). Hands innifisha ma indikat l-ebda effett negattiv konkret u semmiet biss effetti “potenzjali”. L-uniku effett tar-reġistrazzjoni huwa li l-Kummissjoni tagħti struzzjonijiet lill-awtoritajiet doganali nazzjonali biex jirreġistraw l-importazzjonijiet fl-Unjoni tal-prodott li jkun qed jiġi investigat. Barra minn hekk, ma hemm l-ebda rekwiżit proċedurali fl-Artikolu 14(5a) jew xi mkien ieħor fir-Regolament bażiku li jipprevedi li l-importaturi jew partijiet oħra jiġu kkonsultati qabel ir-reġistrazzjoni. Ir-rekwiżit stabbilit fl-Artikolu 10(4)(b) tar-Regolament bażiku li l-partijiet jingħataw l-opportunità li jikkummentaw japplika biss meta jkun hemm deċiżjoni biex id-dazji jinġabru b’mod retroattiv wara r-reġistrazzjoni, iżda mhux għar-reġistrazzjoni nnifisha. Dan joħroġ ċar mill-fatt li l-Artikolu 14(5a) tar-Regolament bażiku jirreferi biss għall-punti (c) u (d) tal-Artikolu 10(4) li jeħtieġ li jiġu ssodisfati għar-reġistrazzjoni skont din id-dispożizzjoni, iżda ma jirreferix intenzjonalment għall-punt (c) tal-Artikolu 10(4). Dan huwa konformi mal-effett ta’ tali reġistrazzjoni li ġiet diskussa aktar ’il fuq. Għalhekk, il-Kummissjoni mhijiex obbligata li tagħti l-opportunità lill-importaturi li jikkummentaw qabel ma tagħti struzzjonijiet lill-awtoritajiet doganali biex jirreġistraw l-importazzjonijiet. Għalhekk, l-affermazzjoni ġiet miċħuda.

2. PRODOTT IKKONĊERNAT U PRODOTT SIMILI

2.1. Prodott ikkonċernat

(23) Il-Kummissjoni fakkret li, kif jissemma fil-premessa (39) tar-Regolament provviżorju, il-prodott ikkonċernat huwa roti tal-aluminju għall-użu fit-triq tal-vetturi bil-mutur tal-intestaturi SA minn 8701 sa 8705 kemm jekk bl-aċċessorji tagħhom kif ukoll jekk le u kemm jekk mgħammra b’tajers kif ukoll jekk le, li joriġinaw mill-Marokk, li bħalissa jaqgħu taħt il-kodiċijiet NM ex ex 8708 70 10 u ex 8708 70 50 (il-kodiċijiet TARIC: 8708701015, 8708701050, 8708705015 u 8708705050) (“il-prodott ikkonċernat”).

(24) Ir-roti tal-aluminju għall-użu fit-triq tradizzjonalment jinbiegħu fl-Unjoni permezz ta’ żewġ mezzi ta’ distribuzzjoni għall-bejgħ: lill-Fabbrikant ta’ Tagħmir Oriġinali (Original Equipment Manufacturers, “OEM”), li prinċipalment huma manifatturi tal-karozzi, u lis-Swieq sekondarji (Aftermarkets, “AM”), li jinkludi, pereżempju, id-distributuri, il-bejjiegħa bl-imnut, il-garaxxijiet tat-tiswija, eċċ. Il-prodott ikkonċernat mill-Marokk inbiegħ esklużivament lis-suq permezz tal-OEM matul il-perjodu kkunsidrat. Fil-mezz tad-distribuzzjoni tal-OEM, il-manifatturi tal-karozzi jorganizzaw proċeduri ta’ offerti għall-ARWs u ta’ spiss ikunu involuti fil-proċess tal-iżviluppar ta’ rota ġdida li tkun assoċjata mal-marka tagħhom. Kemm il-produtturi tal-Unjoni kif ukoll l-esportaturi Marokkini jistgħu jikkompetu fl-istess offerti.

2.2. Prodott simili

(25) Fin-nuqqas ta’ kummenti, il-konklużjonijiet fil-premessi minn (39) sa (42) tar-Regolament provviżorju ġew ikkonfermati.

3. DUMPING

3.1. Kooperazzjoni tal-produtturi esportaturi

(26) Kif inhu spjegat fil-premessi minn (43) sa (51) tar-Regolament provviżorju, il-Kummissjoni qieset li Dika ma kinitx ikkooperat mal-Kummissjoni f’din l-investigazzjoni u ddeterminat b’mod provviżorju l-marġni tad-dumping tagħha fuq il-bażi tal-fatti disponibbli f’konformità mal-Artikolu 18 tar-Regolament bażiku.

(27) Wara li saret id-divulgazzjoni provviżorja, Dika sostniet li hija kienet ikkooperat bis-sħiħ mal-Kummissjoni u li jenħtieġ li l-marġni tad-dumping tagħha jiġi kkalkulat fuq bażi individwali. Hija ppreżentat l-argumenti li ġejjin.

(28) L-ewwel nett, Dika tenniet li hija temmen li l-listi tal-bejgħ ma kien fihom l-ebda żball, billi l-valuri totali tal-listi tal-bejgħ setgħu jiġu rrikonċiljati mas-sistema tal-kontabbiltà tal-kumpanija. Barra minn hekk, il-bejgħ ġie elenkat skont l-istandards internazzjonali tar-rapportar finanzjarju (international financial reporting standards, “IFRS”). Barra minn hekk, Dika argumentat li l-Kummissjoni kellha ħafna żmien biex tikkontroverifika l-listi tal-bejgħ riveduti li ngħataw mill-kumpanija relatata magħha CITIC Dicastal Co., Ltd (“CITIC”) u xorta setgħet tagħmel dan qabel ma imponiet miżuri anti-dumping definittivi.

(29) L-affermazzjoni ta’ Dika kienet simili għal dik li saret fl-istadju provviżorju, filwaqt li ma ngħatat l-ebda informazzjoni ġdida. Fl-istadju provviżorju l-Kummissjoni kienet ikkonkludiet li l-listi tal-bejgħ ma ngħatawx fuq bażi ta’ fattura, li d-differenza bejn il-valur tal-fattura u l-ammont li ġie riċevut realment ma kinitx riflessa sistematikament fil-listi tal-bejgħ tal-kumpanija u li l-listi riveduti ma setgħux jiġu kontroverifikati. Il-fatt li l-bejgħ tal-kumpanija kien elenkat skont l-istandards tal-IFRS ma biddilx il-fatt li l-kumpanija ma pprovdietx l-informazzjoni li ntalbet mill-Kummissjoni.

(30) Barra minn hekk, matul l-investigazzjoni CITIC kienet ipprovdiet diversi (mill-inqas erba’) verżjonijiet differenti u mhux kompluti tal-listi tal-bejgħ tagħha. L-aħħar verżjoni, li ngħatat flimkien mar-risposta ta’ Dika għall-ittra tal-Artikolu 18 tal-Kummissjoni tal-5 ta’ Mejju 2022, kienet għadha mhux kompluta u kien fiha numru ta’ tranżazzjonijiet fejn jew l-ammont riċevut tħalla vojt bin-nota “AR outstanding to date” (“AR pendenti sal-lum”), jew fejn kien għad hemm diskrepanza bejn l-ammont iffatturat u l-ammont riċevut. Tali data mhux kompluta ma tistax tkun bażi affidabbli għal kontroverifika jew verifika. Barra minn hekk, kif iddikjarat ukoll fil-premessa (48) tar-Regolament provviżorju, kontroverifika mill-bogħod (“remote cross-check”, “RCC”) addizzjonali ma għandhiex tintuża bħala mod biex jiġi rrimedjat in-nuqqas ta’ puntwalità jew żbalji stabbiliti matul l-RCC li diġà seħħew fil-limiti ta’ żmien stabbiliti. Għalhekk, il-Kummissjoni ċaħdet din l-affermazzjoni.

(31) It-tieni, Dika affermat li d-data speċifika tat-tranżazzjoni dwar id-dati u l-ammonti ta’ pagamenti mitluba mill-Kummissjoni ma kinitx tikkwalifika bħala “informazzjoni meħtieġa” fis-sens tal-Artikolu 18(1) tar-Regolament bażiku, l-Artikolu 6.8. u l-Anness II tal-Ftehim tad-WTO dwar l-Anti-dumping (6). Skont Dika, il-Kummissjoni ma talbitx din l-informazzjoni fil-kwestjonarju jew fl-ittri ta’ defiċjenza, u tali informazzjoni lanqas ma kienet meħtieġa għall-kalkolu tal-marġni tad-dumping. Barra minn hekk, Dika affermat li fir-Regolament provviżorju ntużat bażi differenti għall-applikazzjoni tal-fatti disponibbli minn dik stabbilita fl-ittra tal-Kummissjoni dwar l-applikazzjoni tal-Artikolu 18 bid-data tal-5 ta’ Mejju 2022 (“l-ittra tal-Artikolu 18”).

(32) Il-Kummissjoni ma qablitx ma’ din l-affermazzjoni. Mill-bidu nett, hija kienet talbet lill-kumpanija biex tipprovdi data speċifika għat-tranżazzjoni bbażata fuq id-data tal-fattura. Pereżempju, it-Taqsima E tal-kwestjonarju dwar l-anti-dumping li ntbagħat lil Dika u l-kumpanija relatata tagħha CITIC iddikjarat fl-ewwel taqsima li dawk li wieġbu għandhom “use invoice date as the date of sale” (“jużaw id-data tal-fattura bħala d-data tal-bejgħ”). Madankollu, il-kwistjoni ikkonċernata ma hijiex (biss) id-data tal-bejgħ, iżda pjuttost l-ammont tħallas realment lill-kumpannija mill-klijenti tagħha. Din hija l-kwistjoni li ġiet spjegata fl-ittra tal-Artikolu 18 li ġiet stabbilita fir-Regolament provviżorju. Id-dikjarazzjoni ta’ Dika li r-raġunijiet stabbiliti fl-ittra kienu “totalment differenti” minn dawk fir-Regolament bażiku ma setgħetx tiġi aċċettata. Fiż-żewġ każijiet, il-Kummissjoni spjegat li hija qieset il-lista tal-bejgħ bħala inaffidabbli billi kien fihom għadd ta’ żbalji u diskrepanzi.

(33) Id-data tal-bejgħ li ngħatat mill-kumpanija oriġinarjament ma kinitx tikkorrispondi mal-ammonti li ġew riċevuti realment bħala pagament. Barra minn hekk, matul l-RCC CITIC kienet iċċarat li d-differenza bejn l-ammont tal-fattura u l-ammont riċevut realment normalment tiġi rreġistrata fil-listi tal-bejgħ bħala skont, ribass, nota ta’ kreditu jew mod ieħor. Madankollu, issemma fil-premessa (47) tar-Regolament provviżorju, u fil-premessa (29) hawn fuq, dan ma sarx mill-kumpanija b’mod sistematiku. Għalhekk, il-listi tal-bejgħ ma setgħux jintużaw bħala sors affidabbli biex jiġi stabbilit valur normali jew prezz tal-esportazzjoni skont l-Artikoli 2(1) u 2(8) tar-Regolament bażiku li jiddikjara li l-valur normali “għandu normalment ikun ibbażat fuq il-prezzijiet imħallsa jew pagabbli”. Loġikament isegwi li billi valur normali jew prezz tal-esportazzjoni għal Dika ma setax jiġi stabbilit fuq il-bażi tad-data tal-kumpanija stess, lanqas ma seta’ jiġi kkalkulat marġni ta’ dumping. Għalhekk, il-listi tal-bejgħ mhux biss kienu neċessarji, iżda kienu fundamentali għall-investigazzjoni. Mingħajr listi tal-bejgħ affidabbli (inkluża lista sħiħa ta’ tranżazzjonijiet tat-tipi kollha ta’ prodotti mibjugħa u l-prezzijiet tagħhom), il-Kummissjoni ma tistax tasal għal deċiżjoni raġonevolment preċiża fir-rigward tad-dumping.

(34) Wara d-divulgazzjoni finali, Dika tenniet l-affermazzjoni tagħha li billi l-listi tal-bejgħ tagħhom kienu konformi mal-istandards tal-IFRS, il-Kummissjoni ma setgħetx tafferma li l-listi ma kinxux kompluti u li ma setgħux jiġu vverifikati. Barra minn hekk, Dika affermat li billi l-Artikolu 2(8) tar-Regolament bażiku jirreferi għall-prezz tal-esportazzjoni li normalment ikun ibbażat fuq il- “prezzijiet imħallsa jew pagabbli”, il-listi tal-bejgħ kienu korretti billi kienu jirriflettu l-prezzijiet pagabbli. Fl-aħħar nett, Dika tenniet l-affermazzjoni tagħha li d-data dwar il-pagamenti ma kinitx tikkwalifika bħala “neċessarja” skont l-Artikolu 18(1) tar-Regolament bażiku.

(35) Il-fatt jekk il-listi tal-bejgħ kinux ġeneralment irrapportati f’konformità mal-istandards tal-IFRS kien irrilevanti għall-problemi li nstabu bil-prezzijiet irrapportati. Kif indikat il-Kummissjoni diversi drabi, il-problema fir-rigward tal-listi tal-bejgħ tal-UE u dawk domestiċi kienet teżisti fuq bażi ta’ tranżazzjoni. Kif Dika ddikjarat matul is-seduta ta’ smigħ wara l-miżuri provviżorji u kif tenniet fil-kummenti tagħha dwar id-divulgazzjoni finali, f’madwar 20 % tat-tranżazzjonijiet fil-listi tal-bejgħ tal-UE l-ammont ta’ pagament ma kienx jaqbel mal-ammont tal-fattura li ġie rrapportat. It-terminu “prezz pagabbli” jirreferi għall-pagament totali li sar jew li għandu jsir mix-xerrej lill-bejjiegħ, fosthom f’sitwazzjonijiet fejn, pereżempju, il-merkanzija tkun inbiegħet iżda l-klijent ikun għadu ma ħallasx. Dan ma kienx il-każ għall-biċċa l-kbira tat-tranżazzjonijiet fil-lista tal-bejgħ tal-UE. Fil-fatt, il-prezz li kien diġà tħallas mill-klijent, f’dawn il-każijiet kien differenti mill-prezz li kien irreġistrat bħala pagabbli meta nħarġet il-fattura.

(36) Skont id-dikjarazzjoni ta’ Dika u tal-kumpanija relatata tagħha matul l-RCC, il-verifika fuq il-post u t-tweġiba għall-ittra tal-Artikolu 18, dawn id-differenzi normalment jiġu rreġistrati fil-listi tal-bejgħ bħala skont, ribass, nota ta’ kreditu jew mod ieħor, kif inhu ddikjarat ukoll fil-premessa (33). Dan sar fir-rigward ta’ ħafna tranżazzjonijiet fil-listi tal-bejgħ, iżda ma sarx b’mod sistematiku għat-tranżazzjonijiet kollha. Il-fatt li dan normalment isir, ifisser li normalment il-prezz irreġistrat bħala pagabbli ikun l-istess bħall-prezz effettivament imħallas wara li jitwettqu ċerti azzjonijiet relatati man-noti ta’ kreditu, ribassi, eċċ. Dan huwa konformi mad-dikjarazzjoni ta’ Dika nnifisha spjegatu u ma’ kif saru l-korrezzjonijiet fis-sistema SAP tal-kumpanija wara li saru l-pagamenti. Madankollu, f’xi każijiet il-prezzijiet irreġistrati fil-listi tal-bejgħ domestiċi u tal-UE ġew ikkoreġuti b’dan il-mod, iżda f’każijiet oħra dan ma sarx. Id-differenza bejn il-prezzijiet effettivament imħallsa u l-prezzijiet irreġistrati bħala pagabbli marret fiż-żewġ direzzjonijiet u ma ġietx inkluża fil-kontabbiltà, jiġifieri f’xi każijiet il-kumpanija rċeviet aktar milli kien ġie ffatturat u rċeviet anqas f’każijiet oħra.

(37) Il-listi ta’ bejgħ affidabbli (li jinkludu lista sħiħa ta’ tranżazzjonijiet tat-tipi kollha tal-prodotti mibjugħa kif ukoll il-prezzijiet tagħhom) b’data preċiża u verifikabbli huma fundamentali biex jiġi stabbilit marġni ta’ dumping u b’hekk jikkwalifikaw bħala informazzjoni meħtieġa skont l-Artikolu 18(1) tar-Regolament bażiku. Billi d-differenza bejn il-prezzijiet imħallsa realment u rreġistrati bħala pagabbli affettwat għadd sinifikanti tat-tranżazzjonijiet fil-lista tal-bejgħ tal-UE, din il-lista ma setgħetx tintuża biex jiġi stabbilit prezz tal-esportazzjoni affidabbli fuq bażi ta’ tranżazzjoni jew tip ta’ prodott. Għalhekk, il-Kummissjoni ċaħdet dawn l-affermazzjonijiet.

(38) It-tielet, Dika argumentat li, billi l-Kummissjoni vverifikat il-kost tal-produzzjoni taż Dika u ma sabet l-ebda diskrepanza, il-valur normali għal Dika kellu jiġi stabbilit fuq il-bażi tal-kost tal-manifattura vverifikat tagħha. Skont Dika l-Kummissjoni kienet żbaljata meta kkonkludiet li l-listi tal-bejgħ domestiku u tal-UE kienu kruċjali għad-determinazzjoni ta’ valur normali u prezz tal-esportazzjoni, billi l-listi tal-bejgħ domestiku xorta waħda ma kinux jintużaw għall-iffissar ta’ valur normali. Għalhekk, skont l-Artikolu 18(3) tar-Regolament bażiku, il-Kummissjoni kellha tuża d-data ta’ Dika stess u kkalkulat marġni ta’ dumping individwali fuq dik il-bażi.

(39) Tabilħaqq, fil-premessa (60) tar-Regolament provviżorju l-Kummissjoni kkonkludiet li Dika ma kellha l-ebda lista ta’ bejgħ domestiku biex jiġi stabbilit l-valur normali, billi l-bejgħ ta’ Dika fil-Marokk sar bejn żoni ekonomiċi differenti u l-merkanzija qatt ma daħlet fit-territorju doganali tal-Marokk. Għaldaqstant, fin-nuqqas tal-applikazzjoni tal-fatti disponibbli, il-valur normali għal Dika seta’ jiġi stabbilit. Madankollu, sabiex jiġi stabbilit marġni ta’ dumping, jeħtieġ li tali valur normali jitqabbel mal-prezz tal-esportazzjoni. Madankollu, il-prezz tal-esportazzjoni ma setax jiġi kkalkulat minħabba n-nuqqas ta’ affidabbiltà tal-lista tal-bejgħ ta’ Dika.

(40) Waqt seduta fis-6 ta’ Settembru 2022, Dika ssuġġeriet li l-Kummissjoni setgħet tistabbilixxi prezz tal-esportazzjoni billi tuża dawk it-tranżazzjonijiet fil-listi tal-bejgħ tal-UE li (skont il-kumpanija) l-ammonti tal-fattura tagħhom kienu jaqblu mal-ammonti tal-pagamenti. Dan allegatament ikun il-każ għal madwar 80 % tat-tranżazzjonijiet kollha. Għall-20 % li jifdal, Dika ssuġġeriet li l-Kummissjoni setgħet tapplika d-dazju residwu kif ikkalkulat għal Hands. Approċċ bħal dan, skont Dika, ikun konformi ma’ dak li għamlet il-Kummissjoni f’investigazzjoni reċenti dwar l-importazzjonijiet ta’ azzar reżistenti għall-korrużjoni mir-Russja u mit-Turkija (7).

(41) Minbarra l-fatt li matul is-seduta Dika kkonfermat li kien hemm diskrepanzi fil-listi tal-bejgħ f’wieħed minn kull ħamsa tal-bejgħ tagħha lill-Unjoni matul il-perjodu ta’ investigazzjoni, il-listi tal-bejgħ riveduti ma ġewx u ma setgħux jiġu kontroverifikati (kif spjegat fil-premessi (29) u (30)) u għalhekk ma setgħux jintużaw għall-fini tal-istabbiliment ta’ prezz tal-esportazzjoni. Barra minn hekk, l-investigazzjoni dwar l-azzar reżistenti għall-korrużjoni mir-Russja u mit-Turkija kienet tikkonċerna sett ta’ fatti differenti ħafna. F’dak il-każ, produttur Russu afferma li ma kienx relatat ma’ wieħed miż-żewġ negozjanti li permezz tagħhom biegħ il-prodotti tiegħu lill-UE. Dak in-negozjant partikolari ma kkooperax fl-investigazzjoni. Il-Kummissjoni ma qablitx mal-affermazzjoni tal-kumpanija Russa u qieset li n-negozjant rilevanti kien relatat. Madankollu, billi n-negozjant ma kkooperax fl-investigazzjoni, dak in-negozjant ma ta l-ebda informazzjoni dwar il-prezzijiet tal-bejgħ mill-ġdid. Għalhekk, il-Kummissjoni ddeċidiet li tuża l-informazzjoni mit-tieni negozjant li kkoopera bħala fatti disponibbli skont l-Artikolu 18 tar-Regolament bażiku.

(42) Madankollu, l-istabbiliment tal-istruttura tal-kumpanija u l-kanali tal-bejgħ f’dak il-każ huwa differenti minn dak f’dan il-każ. Filwaqt li fil-każ tal-azzar reżistenti għall-korrużjoni mir-Russja u t-Turkija kien hemm żewġ kanali ta’ bejgħ, fil-każ attwali l-bejgħ kollu għadda mill-istess entità relatata, jiġifieri CITIC. Għalhekk il-Kummissjoni ma kellha l-ebda sett alternattiv affidabbli ta’ data disponibbli biex tikkalkula l-prezz tal-esportazzjoni ta’ Dika. Din hija sitwazzjoni differenti ħafna mill-investigazzjoni li rreferiet għaliha Dika, fejn il-bejgħ tal-esportazzjoni li sar permezz tan-negozjant li kien fadal ġie kontroverifikat u tqies affidabbli. Fl-investigazzjoni inkwistjoni ma kien hemm l-ebda prezz tal-esportazzjoni li seta’ jitqabbel mal-valur normali, irrispettivament mill-mod li l-valur normali kien jiġi kkalkulat fir-rigward ta’ Dika.

(43) L-Artikolu 18(3) tar-Regolament bażiku jiddikjara li “fejn l-informazzjoni ppreżentata minn xi parti interessata ma tkunx ideali fl-aspetti kollha, din xorta m’għandhiex titwarrab, sakemm in-nuqqasijiet ma jkunux tali li jikkawżaw diffikultà żejda sabiex wieħed jasal għal konklużjoni raġonevolment eżatta u sakemm l-informazzjoni ġiet ippreżentata adegwatament fi żmien tajjeb u hija verifikabbli”. Kif ġie spjegat fil-premessi (32) u (33), in-nuqqasijiet fir-rigward tal-listi tal-bejgħ sottomessi minn Dika kienu tali li ma setgħet issir l-ebda sejba raġonevolment preċiża fuq il-bażi tagħhom. Barra minn hekk, kif inhu msemmi fil-premessa (30), il-listi tal-bejgħ ma kinux verifikabbli billi anki l-aħħar verżjoni kien għad kellha diskrepanzi u data nieqsa u ma ġietx sottomessa fil-ħin. Billi ma seta’ jiġi ddeterminat l-ebda prezz tal-esportazzjoni, ikun ukoll mingħajr skop li l-valur normali għal Dika jiġi stabbilit fuq kwalunkwe bażi. Dan huwa wkoll konformi mas-sentenza tal-Qorti Ġenerali dwar ir-roti tat-triq tal-azzar miċ-Ċina, fejn sostniet li “kwalunkwe determinazzjoni tal-valur normali kienet tkun superfluwa, peress li l-ebda marġni ta’ dumping ma seta’ jiġi stabbilit fin-nuqqas tal-possibbiltà li jiġi stabbilit il-prezz tal-esportazzjoni” (8). Għalhekk, il-Kummissjoni ċaħdet din l-affermazzjoni.

(44) Wara d-divulgazzjoni finali, il-Gvern tal-Marokk u Dika affermaw li kemm l-approċċ tal-Kummissjoni kif ukoll is-sentenza tal-Qorti Ġenerali kkwotata fil-premessa (43) huma bi ksur tar-rekwiżiti tal-Ftehim Anti-Dumping tad-WTO li jistipula li d-data kollha li tingħata minn esportatur jenħtieġ li tintuża sal-punt li tissodisfa r-rekwiżiti tal-Artikolu 18(3) tar-Regolament bażiku. Barra minn hekk, Dika affermat li s-sentenza tal-Qorti Ġenerali li ġiet ikkwotata mhijiex applikabbli fid-dawl taċ-ċirkostanzi ta’ dan il-każ. B’kuntrast mal-każ soġġett għas-sentenza tal-Qorti, Dika ġiet assenjata marġni ta’ dumping individwali u (skont Dika) kien possibbli li jiġi stabbilit b’ċertezza liema prodotti esportat lejn l-Unjoni.

(45) Il-Kummissjoni ma qablitx. Kif diġà ġie stabbilit fil-premessa (50) tar-Regolament provviżorju u fil-premessa (43) ta’ hawn fuq, ir-raġuni għaliex ma ġiex stabbilit valur normali fuq il-bażi tad-data ta’ Dika kienet sempliċement li dan kien mingħajr skop billi ma kien hemm l-ebda prezz tal-esportazzjoni li seta’ jitqabbel miegħu. Irrispettivament minn jekk il-fatti sottostanti fis-sentenza tal-Qorti Ġenerali msemmija hawn fuq kinux differenti jew le milli f’dan il-każ, il-konklużjoni li l-istabbiliment ta’ valur normali fin-nuqqas ta’ prezz tal-esportazzjoni jkun superfluwu ma ġietx invalidata. Dan ma jiksirx il-Ftehim Anti-Dumping tad-WTO, billi dak il-Ftehim ma jirrikjedix li l-awtoritajiet investigattivi jwettqu kalkoli li ma jistgħux jintużaw biex jiġi stabbilit marġni ta’ dumping. Għalhekk, il-Kummissjoni ċaħdet din l-affermazzjoni.

(46) Dika affermat speċifikament li ċ-ċirkostanzi tal-każ fis-sentenza tal-Qorti Ġenerali kkwotata huma differenti minn dan il-każ, billi Dika ġiet assenjata marġni ta’ dumping individwali. Madankollu, din l-affermazzjoni kienet ibbażata fuq fehim ħażin. Dika ma ġietx assenjata marġni ta’ dumping individwali fl-ebda punt ta’ din l-investigazzjoni. Kif spjegat fil-premessa (98) hawn taħt, meta saret id-divulgazzjoni finali l-Kummissjoni ddeċidiet li tistabbilixxi rata ta’ dazju individwali għal Dika billi tidentifika individwalment il-kumpanija u r-rata ta’ dazju korrispondenti tagħha fil-partijiet rilevanti f’dan ir-Regolament. Din ir-rata ta’ dazju individwali ġiet stabbilita fil-livell tar-rata ta’ dazju residwu, li ma kinitx ibbażata fuq id-data ta’ Dika. Bl-istess mod, il-marġnijiet tad-dumping u tad-dannu applikabbli għad-Dika msemmija f’dan ir-Regolament ġew stabbiliti fil-livell tal-marġni tad-dumping u tad-dannu residwu, u mhux ibbażati fuq id-data ta’ Dika. Għalhekk, l-affermazzjoni ta’ Dika ġiet miċħuda.

(47) Dika affermat ukoll li minflok ma applikat ir-rata ta’ dazju residwu għal Dika, il-Kummissjoni kien imissha ħadmet il-valur normali bbażat fuq il-kost tal-manifattura ta’ Dika u l-kompożizzjoni speċifika tat-tip ta’ prodott, li mbagħad kellu jitqabbel mal-prezz tal-esportazzjoni vverifikat ta’ Hands biex jiġi kkalkulat il-marġni tad-dumping ta’ Dika.

(48) Din il-metodoloġija ma setgħetx tiġi aċċettata. L-ewwel nett, minħabba li paragun bejn il-valur normali maħdum għal kumpanija waħda u l-prezz tal-esportazzjoni ta’ kumpanija oħra ma setax iwassal għal marġni ta’ dumping preċiż. Dan ikun ifisser li l-valur ibbażat fuq id-data ta’ kumpanija jitqabbel mal-prezz tal-esportazzjoni ta’ kumpanija oħra. It-tieni, anki kieku l-Kummissjoni applikat dan il-metodu, ma kienx ikun possibbli li dan isir fuq livell tat-tip ta’ prodott. Għalkemm it-tipi ta’ prodotti mibjugħa minn Dika fil-biċċa l-kbira kienu jikkoinċidu ma’ dawk mibjugħa minn Hands, dawn ma kinux jaqblu kompletament. Dika ma kinitx tbigħ ċerti tipi ta’ prodotti mibjugħa minn Hands, u viċi versa. Għalhekk, tali metodoloġija ma tirriżultax f’marġni ta’ dumping preċiż li jkun konsistenti mar-realtà tat-tranżazzjonijiet ta’ esportazzjoni ta’ Dika (9). Barra minn hekk, tali approċċ imur kontra r-rekwiżit tal-Artikolu 2(11) tar-Regolament bażiku, li jipprevedi b’mod espliċitu li, meta jiġi kkalkolat il-marġni tad-dumping u irrispettivament mill-metodu li jintgħażel biex il-valur normali jitqabbel mal-prezz tal-esportazzjoni, għandhom jittieħdu inkunsiderazzjoni “l-prezzijiet tat-tranżazzjonijiet kollha tal-esportazzjoni (10)”. Fl-aħħar nett, din il-metodoloġija timplika d-divulgazzjoni tad-data kunfidenzjali ta’ Hands lil Dika, kemm fir-rigward tat-tipi ta’ prodotti mibjugħa kif ukoll tal-prezz tal-esportazzjoni. Dan ma jistax jiġi aċċettat billi Hands huwa l-uniku produttur magħruf ieħor ta’ ARW fil-Marokk u f’kompetizzjoni diretta ma’ Dika. Għalhekk, il-Kummissjoni ċaħdet din l-affermazzjoni.

3.2. Il-valur normali

(49) Kif jinsab stabbilit fil-premessi minn (52) sa (65) tar-Regolament provviżorju, il-Kummissjoni ħadmet il-valur normali skont l-Artikoli 2(3) u 2(6) tar-Regolament bażiku minħabba li Hands ma kinitx biegħet prodott simili fil-livell domestiku. Wara d-divulgazzjoni, EUWA affermat li fil-fatt kien sar bejgħ domestiku, u indikat li kienet se tipprovdi evidenza ta’ dan waqt seduta ta’ smigħ. Madankollu, l-informazzjoni pprovduta sussegwentement minn EUWA ma tat prova tad-dikjarazzjoni tagħha li l-bejgħ mill-kumpaniji Marokkini fil-Marokk jista’ jitqies bħala bejgħ domestiku. Minħabba s-sensittività tad-data korporattiva involuta, EUWA ma kellhiex l-informazzjoni rilevanti dwar iż-żmien, il-kwantitajiet jew il-prezzijiet tal-bejgħ tal-kumpaniji Marokkini, u lanqas il-post eżatt tal-klijenti li xtrawhom.

(50) Barra minn hekk, la l-Kummissjoni u lanqas ebda parti interessata ma ċaħdu l-fatt li Hands kienet biegħet ARW fil-Marokk. Ir-raġuni għaliex dan il-bejgħ ġie injorat bħala bejgħ domestiku kienet dovuta għall-pożizzjoni ta’ Hands u tal-klijenti f’żoni ekonomiċi, kif inhu konkluż fil-premessa (60) tar-Regolament provviżorju. Barra minn hekk, l-ebda wieħed minn dan il-bejgħ ma sar fil-perkors ordinarju tal-kummerċ u xorta ma setax jintuża biex jiġi stabbilit il-valur normali. Min-naħa l-oħra, Hands aċċettat li ma kellha l-ebda bejgħ domestiku u li l-valur normali kien għadu jrid jinħadem. Għalhekk, il-Kummissjoni ċaħdet din l-affermazzjoni.

(51) Wara d-divulgazzjoni finali, il-Gvern tal-Marokk afferma li l-Kummissjoni żbaljat meta qieset li l-bejgħ f’żoni ekonomiċi ma kienx jikkostitwixxi bejgħ domestiku. Il-Gvern Marokkin appoġġa din l-affermazzjoni u ddikjara li billi ARW inbiegħu lil kumpaniji fiż-żoni ekonomiċi sabiex jintużaw fil-produzzjoni ta’ vetturi ġodda jew fl-UE jew fil-Marokk u għalhekk jiġu kkunsmati jew fl-UE jew fil-Marokk, tali bejgħ f’żoni ekonomiċi fil-Marokk għandu jitqies bħala bejgħ domestiku. Allega li dan ikun konformi mal-approċċ tad-Dipartiment tal-Kummerċ tal-Istati Uniti, li jqis il-bejgħ f’żoni ekonomiċi għall-użu fi prodott li fl-aħħar mill-aħħar jiġi esportat barra mill-Istati Uniti bħala kkunsmat fis-suq domestiku.

(52) Madankollu, kif diġà ġie spjegat fil-premessi (53) u (54) tar-Regolament provviżorju, dan mhuwiex l-approċċ li ġie adottat mill-Kummissjoni fl-investigazzjonijiet attwali jew preċedenti. Il-fatt li l-Istati Uniti jadottawx approċċ differenti jew le fid-determinazzjonijiet tagħhom huwa irrilevanti għal dan il-każ. Il-Kummissjoni ma tqisx il-bejgħ bejn żona ekonomika u oħra bħala bejgħ domestiku għall-fini tal-kalkoli tad-dumping minħabba li fiż-żmien tal-bejgħ mhuwiex magħruf jekk il-prodott kienx se jiġi rilaxxat għaċ-ċirkolazzjoni libera fis-suq domestiku, jew kienx destinat għall-esportazzjoni (ara l-premessi (53) u (54) tar-Regolament provviżorju). Għalhekk, il-Kummissjoni ċaħdet din l-affermazzjoni.

(53) Il-Gvern tal-Marokk argumenta wkoll li l-approċċ tal-Kummissjoni kien kontradittorju għat-trattament tagħha tal-bejgħ f’żoni ekonomiċi esklużivi tal-UE li jistgħu jkunu soġġetti għal dazji anti-dumping (11), kif ukoll għall-prattika tagħha li tinkludi l-importazzjonijiet ta’ proċessar attiv u passiv lejn żoni ekonomiċi fl-istatistika tal-importazzjoni li tintuża fl-analiżi tad-dannu fl-investigazzjonijiet anti-dumping.

(54) L-ewwel nett, ir-referenza għal żoni ekonomiċi esklużivi huwa irrilevanti għal dan il-każ. Iż-żoni ekonomiċi esklussivi huma żoni li huma ddikjarati bħala tali minn Stat Membru skont il-Konvenzjoni tan-Nazzjonijiet Uniti dwar il-Liġi tal-Baħar. Iż-żoni ekonomiċi msemmija f’dan il-każ mhumiex żoni ekonomiċi esklużivi bħal dawn u ma jaqgħux taħt ir-regoli msemmija mill-gvern Marokkin (12).

(55) It-tieni, l-importazzjonijiet ta’ proċessar attiv u passiv f’żoni ekonomiċi fl-UE huma inklużi fl-analiżi tad-dannu minħabba li l-oġġetti importati “mhux biss jagħmlu tranżitu minn ġo l-Unjoni, iżda jgħaddu wkoll minn operazzjonijiet ta’ proċessar ta’ valur miżjud, bħall-assemblaġġ u t-trasformazzjoni, fl-Unjoni. Konsegwentement, dawn l-importazzjonijiet jikkompetu b’mod ċar mal-prodotti manifatturati mill-industrija tal-Unjoni.” (13) Madankollu, il-bejgħ lejn u saħansitra bejn żoni ekonomiċi differenti ma setax jitqies bħala bejgħ domestiku għaliex ma kienx hemm informazzjoni dwar jekk il-prodott kienx se jitħalla jiċċirkola liberament fis-suq domestiku, jew jekk kienx se jiġi esportat. Għalhekk, il-Kummissjoni ċaħdet dawn l-affermazzjonijiet.

(56) Wara d-divulgazzjoni provviżorja, kemm Dika kif ukoll Hands ikkontestaw l-użu ta’ SG&A Brażiljan u l-profitt għall-iffissar tal-valur normali. Hands argumentat li jenħtieġ li d-data tal-kumpaniji Brażiljani ma tintużax biex jiġu stabbiliti l-SG&A u lanqas ma jintuża l-profitt biex jinħadem il-valur normali. Il-kumpanija ddikjarat li l-Kummissjoni ma pprovdietx evidenza li turi li d-data mill-Brażil kienet adegwata biex jinħadem il-valur normali. Minflok, Hands issuġġeriet li jintużaw l-SG&A u l-profitt tal-produtturi Koreani tar-roti tal-aluminju li jkunu konsiderevolment aktar baxxi. Hands affermat li dan ikun aktar xieraq billi fl-aħħar mill-aħħar Hands hija proprjetà ta’ manifattur Korean tal-ARW, u l-profitt tal-SG&A li jirriżulta jkun konformi ma’ dak ta’ waħda miż-żewġ kumpaniji Brażiljani użati mill-Kummissjoni.

(57) Dika affermat li d-data ta’ waħda mill-kumpaniji Brażiljani jenħtieġ li tiġi injorata, billi l-Kummissjoni użat il-kontijiet konsolidati li kienu jinkludu r-riżultati ta’ sussidjarji f’pajjiżi oħra u li jikkonċernaw prodotti oħra għajr ARW. Kemm Hands kif ukoll Dika affermaw li s-SG&A ta’ waħda mill-kumpaniji Brażiljani kienu ġew ikkalkulati ħażin.

(58) Fid-dawl tal-argumenti li tressqu dwar l-użu tad-data Brażiljana għall-iffissar tal-valur normali, il-Kummissjoni vvalutat mill-ġdid il-metodu li applikat fl-istadju provviżorju. Il-Kummissjoni ma qablitx ma’ Hands li r-Repubblika tal-Korea tkun alternattiva aktar xierqa għall-Marokk mill-Brażil. Ir-raġunament wara l-Artikolu 2(6)(c) tar-Regolament bażiku huwa li jintuża metodu raġonevoli biex jinstab indikatur għall-SG &A u l-profitt tal-produttur esportatur li jkun taħt investigazzjoni. Ix-chapeau tal-Artikolu 2(6) tar-Regolament bażiku, kif ukoll is-subparagrafi (a) u (b) ta’ dak l-Artikolu, juru preferenza ċara għal data relatata mal-produzzjoni u l-bejgħ fis-suq domestiku tal-oriġini. Għalhekk, skont l-Artikolu 2(6)(c), alternattiva raġonevoli għas-suq domestiku idealment tkun qrib is-suq domestiku, pereżempju, f’termini ta’ żvilupp ekonomiku billi dan għandu impatt fuq il-livell tal-kostijiet u tal-profitti tal-kumpaniji. Filwaqt li l-Brażil kien ikkunsidrat kemxejn aktar żviluppat ekonomikament mill-Marokk, il-Korea hija ekonomija żviluppata ħafna u ma setgħetx titqies bħala alternattiva raġonevoli għall-Marokk (14).

(59) Madankollu, il-Kummissjoni qieset li minflok ma tuża d-data tal-produtturi tal-ARW, kien aktar raġonevoli li tintuża d-data disponibbli tal-produttur li kkoopera, jiġifieri Hands. L-SG&A ta’ Hands ma setgħux jintużaw għall-iffissar tal-valur normali taħt l-intestatura tal-Artikolu 2(6) tar-Regolament bażiku, billi Hands ma kellha l-ebda bejgħ domestiku fil-perkors ordinarju tal-kummerċ. Madankollu, bħala indikatur għall-SG&A relatat mal-bejgħ domestiku ta’ Hands, il-Kummissjoni qieset li l-SG&A għall-bejgħ kollu ta’ Hands jkunu alternattiva raġonevoli. Barra minn hekk, l-investigazzjoni ma wriet l-ebda differenza bejn l-SG&A tal-bejgħ domestiku u l-SG&A tal-bejgħ esportazzjoni domestiku u l-SG &A tal-bejgħ tal-esportazzjoni, billi l-kostijiet rilevanti kollha kienu allokati fuq il-fatturat. Barra minn hekk, l-għadd ta’ bejgħ li sar fil-Marokk minn Hands tant kien żgħir li ma seta’ jsir l-ebda tqabbil sinifikanti. Id-data ta’ Hands ġiet ivverifikata u kienet tikkonċerna bejgħ minn kumpanija li tinsab fil-Marokk, li tipproduċi u tbigħ ARW biss. Barra minn hekk, dik id-data kopriet il-perjodu ta’ investigazzjoni biss. Il-Kummissjoni tqis l-użu tad-data Brażiljana bħala anqas raġonevoli billi l-informazzjoni disponibbli kienet tmur lura sal-2019, u kopriet diversi prodotti u siti ta’ produzzjoni f’diversi pajjiżi. B’hekk, l-SG&A stabbiliti fuq il-bażi tad-data ta’ Hands innifisha, aġġustata għal entrati mhux relatati direttament mal-produzzjoni tal-prodott ikkonċernat u oġġetti li ma ġewx realizzati, kienu ta’ [12 % — 16 %].

(60) Wara d-divulgazzjoni finali, Hands tenniet l-affermazzjoni tagħha li l-Korea tkun l-aktar għażla xierqa biex tiddetermina l-livell ta’ SG&A u l-profitt biex jiġi ffissat il-valur normali ta’ Hands billi dik id-data kienet tikkonċerna l-kumpanija omm Koreana ta’ Hands. Skont Hands, il-fatt li l-Korea ma kellhiex livell simili ta’ żvilupp ekonomiku bħall-Marokk kien irrilevanti billi l-iżvilupp ekonomiku ta’ pajjiż alternattiv huwa rilevanti biss fil-każ tal-applikazzjoni tal-Artikolu 2 (6a) (a) tar-Regolament bażiku f’każ ta’ distorsjonijiet sinifikanti, li mhuwiex il-każ tal-Marokk.

(61) Il-Kummissjoni ma qablitx. Għalkemm tabilħaqq it-terminu “livell simili ta’ żvilupp ekonomiku” jintuża fl-Artikolu 2 (6a) (a) tar-Regolament bażiku, dan ma jfissirx li l-livell ta’ żvilupp ekonomiku ma jistax ikun fattur rilevanti biex jiġi ddeterminat jekk ikunx raġonevoli li pajjiż għajr il-Marokk jintuża biex jiġi ddeterminat livell xieraq ta’ SG&A skont l-Artikolu 2(6)(c) tar-Regolament bażiku. Il-Kummissjoni qieset li l-użu ta’ data tal-produtturi ARW f’ekonomija żviluppata ħafna jkun inqas raġonevoli mill-użu ta’ data minn pajjiż li jkun aktar simili f’termini ta’ żvilupp ekonomiku, kif spjegat fil-premessa (58) hawn fuq.

(62) Hands affermat ukoll li l-Kummissjoni ma indirizzat l-ebda waħda mill-affermazzjonijiet tagħha dwar id-data Brażiljana, kif użata fir-Regolament provviżorju. Madankollu, dawn l-affermazzjonijiet saru irrilevanti meta id-data ta’ Hands intużat minflok id-data Brażiljana. Hands argumentat li l-unika raġuni għaliex intużat id-data ta’ Hands u mhux id-data Brażiljana kienet li dan kien aktar konvenjenti għall-Kummissjoni. Madankollu, kif ġie spjegat mill-Kummissjoni fil-premessa (59) hawn fuq, hija ddeterminat li d-data ta’ Hands innifisha kienet aktar raġonevoli mid-data Brażiljana, u mhux aktar konvenjenti. Għaldaqstant il-Kummissjoni ċaħdet dawn l-affermazzjonijiet.

(63) Wara d-divulgazzjoni finali, il-Gvern tal-Marokk, Dika u Hands ma qablux mal-użu tal-SG&A ta’ Hands għall-iffissar tal-valur normali.

(64) Fil-kummenti tagħhom dwar id-divulgazzjoni finali, il-Gvern tal-Marokk u Dika affermaw li l-użu tal-SG&A ta’ Hands ma kienx konformi mal-Artikolu 2.2.2 tal-Ftehim Anti-dumping tad-WTO. Iż-żewġ partijiet innotaw li “kwalunkwe metodu raġonevoli ieħor” fl-Artikolu 2.2.2 (iii) tal-Ftehim Anti-dumping tad-WTO jinvolvi inkjesta dwar jekk l-ammont għall-profitti ikunx qed iqarreb lejn il-marġni ta’ profitt lejn dak li kien isir kieku l-prodott taħt kunsiderazzjoni nbiegħ fil-perkors ordinarju tal-kummerċ fil-pajjiż esportatur. Il-partijiet innotaw ukoll li l-kostijiet SG&A li ntużaw mill-Kummissjoni kienu jirreferu biss għal kostijiet ta’ esportazzjoni ta’ SG&A li, skont Dika, fid-definizzjoni tagħhom stess ma jistgħux iqarrbu l-marġni ta’ profitt li kien isir kieku l-prodott ikkunsidrat kien inbiegħ fil-perkors ordinarju tal-kummerċ fil-Marokk. Fl-aħħar nett, Dika argumentat li l-fatt li l-SG&A tal-esportazzjoni ta’ Hands kienu bażi raġonevoli għall-bejgħ domestiku tagħha ma setax jiġi vverifikat realment billi Hands ma kienet għamlet l-ebda bejgħ domestiku.

(65) Fil-kummenti tagħha dwar id-divulgazzjoni finali, Hands essenzjalment argumentat li l-użu tal-SG&A tagħha stess imur kontra l-ittra u r-raġunament tal-Artikolu 2(6) tar-Regolament bażiku billi Hands ma kienet għamlet l-ebda bejgħ domestiku fil-perkors ordinarju tal-kummerċ. Skont Hands, il-Kummissjoni użat l-applikazzjoni tal-Artikolu 2(6)(c) tar-Regolament bażiku biex tevita l-fatt li ma setgħetx tirrikorri għar-regola ġenerali tal-Artikolu 2(6) tar-Regolament bażiku li tirrikjedi li l-bejgħ ikun fil-perkors ordinarju.

(66) Il-Kummissjoni nnotat li l-funzjoni ġenerali tal-Artikolu 2(6) tar-Regolament bażiku (u l-Artikolu 2.2.2 tal-Ftehim Anti-Dumping tad-WTO) hija li l-marġni ta’ profitt kif ukoll l-SG &A ta’ prodott simili jitqarreb lejn dak fil-perkors ordinarju tal-kummerċ fis-suq domestiku tal-pajjiż esportatur. “Kwalunkwe metodu raġonevoli ieħor” fl-Artikolu 2.2.2 (iii) tal-Ftehim Anti-dumping tad-WTO jinvolvi inkjesta dwar jekk id-determinazzjoni tal-ammont tal-profitti u tal-SG&A hijiex ir-riżultat ta’ kunsiderazzjoni motivata tal-evidenza disponibbli. F’dan ir-rigward, għall-kuntrarju ta’ dak li sostnew Dika u Hands, il-Kummissjoni nnotat ukoll li, fil-proċess li tikkunsidra l-evidenza kollha disponibbli, la użat l-SG &A għall-bejgħ tal-esportazzjoni u lanqas l-SG &A għall-bejgħ domestiku li ma kienx fil-kost ordinarju tal-kummerċ; minflok, il-Kummissjoni użat bħala indikatur raġonevoli l-SG&A dwar il-bejgħ kollu li sar minn Hands.

(67) Il-Kummissjoni qieset li jkun raġonevoli għal diversi raġunijiet, fit-tifsira tal-Artikolu 2(6)(c) tar-Regolament bażiku (u l-Artikolu 2.2.2 tal-Ftehim Anti-Dumping tad-WTO), li tuża l-SG&A għall-bejgħ kollu ta’ Hands minflok l-SG&A ta’ prodott simili fil-perkors ordinarju tal-kummerċ fis-suq domestiku tal-pajjiż esportatur.

(68) L-ewwel nett, Hands innifisha ma kkontestatx il-fatt li kieni għamlet dan il-bejgħ, l-SG&A fuq it-tranżazzjonijiet kollha tagħha kienu jkunu simili għal dawk tal-bejgħ domestiku tagħha. Bil-kontra, bl-allokazzjoni tal-kostijiet SG&A totali mġarrba fuq il-fatturat kif spjegat fil-paragrafu (45) tad-dokument ta’ informazzjoni finali, Hands irrikonoxxiet li tali kostijiet huma identiċi irrispettivament mis-swieq ġeografiċi differenti fejn ikun sar il-bejgħ.

(69) It-tieni, il-mod kif Hands ġiet stabbilita u kif ittrattat il-bejgħ f’suq immexxi minn sejħiet għall-offerti kkonferma wkoll li l-allokazzjoni rrappurtata tal-SG &A (ibbażata fuq il-fatturat irrispettivament mid-destinazzjoni ġeografika tal-prodott) kienet tirrifletti r-realtà. Matul il-perjodu ta’ investigazzjoni ma setgħet tiġi nnutata l-ebda differenzjazzjoni fir-rigward tal-proċess tal-bejgħ u l-kostijiet relatati tiegħu bejn is-swieq, filwaqt li partijiet mill-proċess saru mill-kumpanija omm ta’ Hands fil-Korea.

(70) It-tielet, il-proċeduri tal-offerti ARW, anke dawk li Hands ipparteċipat fihom, ma kinux diviżi skont is-suq, iżda skont il-klijent (pereż. kwalunkwe offerti għal ARW mibjugħa lill-produttur tal-karozzi X, kemm jekk finalment ikkonsenjati fl-Unjoni kif ukoll fil-Marokk, ġew ittrattati mill-kwartieri ġenerali tal-produttur tal-karozzi X). Għalhekk, il-Kummissjoni kkonkludiet li, mill-perspettiva tal-SG&A ta’ Hands, ma kienx importanti jekk suġġett ta’ tranżazzjoni kienx destinat li jiġi kkunsmat fil-Marokk jew, pereżempju, fi Franza. Għaldaqstant, l-SG &A ta’ Hands li saru fuq it-tranżazzjonijiet kollha tagħha kienu jammontaw għal indikatur raġonevoli għal dak li l-SG&A kien ikun fil-perkors ordinarju tal-kummerċ fil-Marokk.

(71) Wara d-divulgazzjoni finali addizzjonali, Hands argumentat li mhux l-SG&A kollha ġew allokati fuq il-fatturat billi l-kostijiet assoċjati mat-trasport, pereżempju, kienu bbażati fuq il-kostijiet reali għal kull suq. Barra minn hekk, u għall-istess raġuni, allegatament ma kienx ġustifikat li ssir referenza għall-proċessi tal-offerti u tal-offerti billi din ma qisitx il-kundizzjonijiet differenti tal-konsenja u tat-trasport li jistgħu jvarjaw minn suq għal ieħor. Fl-aħħar nett, Hands argumentat li l-attività tal-bejgħ tista’ tvarja bejn suq u ieħor. Konsegwentement, Hands argumentat li l-Kummissjoni kisret ir-Regolament bażiku meta għażlet id-data ta’ Hands bħala raġonevoli għall-iffissar tal-valur normali ta’ Hands.

(72) Dak li ma ssemmiex fid-dikjarazzjoni huwa li l-SG&A ta’ Hands fuq it-tranżazzjonijiet kollha tagħha ġew aġġustati biex iqarrbuhom lejn l-SG &A tagħha fir-rigward ta’ prodott simili fil-perkors ordinarju tal-kummerċ fis-suq domestiku tal-pajjiż esportatur. Kif ġie spjegat fid-divulgazzjoni finali addizzjonali, u kif intlaqa’ minn Hands fil-kummenti sussegwenti tagħha, il-kostijiet assoċjati mat-trasport tnaqqsu kemm mill-bejgħ nett kif ukoll mit-total tal-SG&A u għalhekk ma tqisux fil-kalkoli tal-SG&A. Il-kostijiet assoċjati mat-trasport kienu l-uniku element ta’ kost identifikat minn Hands fl-SG &A tagħha bħala speċifiku għas-swieq ġeografiċi. Ma setgħet tinstab l-ebda differenza notevoli bejn is-swieq fir-rigward tal-kostijiet l-oħra relatati mal-bejgħ. Il-fatt li xi kostijiet oħra relatati mal-bejgħ ma kinux direttament korrelatati mal-proċeduri tal-offerti, skont l-argument ta’ Hands, ma jfissirx li dawn il-kostijiet ma kinux influwenzati mill-organizzazzjoni tal-proċeduri tal-offerti u tar-relazzjonijiet mal-klijenti. Kif stabbilit fil-premessi ta’ hawn fuq, il-Kummissjoni ddeterminat li xi kostijiet, bħal kostijiet relatati mat-trasport, kienu relatati mas-suq u eskludiet tali kostijiet. Ċerti kostijiet oħra ma kinux relatati mas-suq minħabba s-suq immexxi mis-sejħa għall-offerti jew minħabba li kienu relatati ma’ operazzjonijiet (salarji, finanzjarji jew oħrajn) li, min-natura tagħhom u minħabba t-twaqqif tal-kumpanija, ma kinux differenzjati mis-swieq ġeografiċi. Barra minn hekk, il-kumpanija nnifisha allokat il-kostijiet kollha mhux relatati mat-trasport fuq il-fatturat mingħajr ma għamlet distinzjoni bejn is-swieq ġeografiċi.

(73) Fil-kummenti tagħha dwar id-divulgazzjoni finali addizzjonali, minbarra li għamlet l-affermazzjonijiet fir-rigward tal-fehim tal-Kummissjoni dwar kif ġew irrapportat l-SG&A tagħha, li huma indirizzati hawn fuq, Hands ma ssostanzjatx ulterjorment l-affermazzjoni tagħha dwar il-ksur tar-Regolament bażiku. B’mod partikolari, Hands ma pprovdiet l-ebda kumment dwar l-ispjegazzjoni tal-Kummissjoni li ngħatat fil-premessa (74), u indirizzat din il-parti tal-kummenti ta’ Hands dwar id-divulgazzjoni finali. Hands naqset ukoll milli tispjega għaliex iċ-ċifra tal-SG&A li ntużat mill-Kummissjoni, li ma kinitx tinkludi l-kostijiet assoċjati mat-trasport, kienet indikatur irraġonevoli għal dak li l-SG&A tagħha kienet tkun fir-rigward ta’ prodott simili fil-perkors ordinarju tal-kummerċ fis-suq domestiku tal-pajjiż esportatur. Fl-aħħar nett, minbarra li ma qablitx mal-approċċ tal-Kummissjoni, fil-kummenti tagħha dwar id-divulgazzjoni finali addizzjonali, Hands ma indikatx alternattiva aktar raġonevoli. B’mod partikolari, la Hands u lanqas xi parti interessata oħra ma pprovdew kummenti dwar l-ispjegazzjoni tal-Kummissjoni li ngħatat fil-premessa (75), għaliex l-alternattivi kkunsidrati matul l-investigazzjoni ma kinux aktar raġonevoli mid-data ta’ Hands innifisha. Għalhekk, il-Kummissjoni ċaħdet dawn l-affermazzjonijiet.

(74) L-ebda waħda mill-partijiet interessati ma pprovdiet evidenza konvinċenti dwar għaliex l-SG&A tal-bejgħ kollu ma kienx indikatur raġonevoli. Fir-rigward tan-nuqqas ta’ bejgħ komparabbli fil-perkors ordinarju tal-kummerċ fis-suq domestiku, il-Kummissjoni nnotat li l-għan proprju tal-Artikolu 2(6)(c) tar-Regolament bażiku (kif ukoll tal-Artikolu 2.2.2 (iii) tal-Ftehim Anti-Dumping tad-WTO) huwa li jqarreb lejn tali SG&A ipotetiku preċiżament minħabba li ma ma sarx tali bejgħ. Meta titqies is-sitwazzjoni partikolari ta’ kif Hands biegħet l-ARWs tagħha u allokatl-SG &A tagħha, kif ukoll kif jiffunzjona s-suq li topera fih, il-Kummissjoni użat l-indikatur it-tajjeb.

(75) L-ebda parti interessata ma pprovdiet alternattiva oħra aktar raġonevoli. Tabilħaqq, l-alternattivi, IOCHPE MAXION S.A. fil-Brażil jew Hands Corporation fil-Korea ma kinux indikaturi aħjar għal dak li l-SG&A ipotetiku għal prodott simili fil-perkors ordinarju tal-kummerċ fis-suq domestiku tal-pajjiż esportatur. Għall-kuntrarju tal-każ tal-SG &A ta’ Hands, l-SG&A meħuda mill-Brażil kienu jkunu differenti ferm mill-prodott simili (relatati l-aktar mal-bejgħ ta’ prodotti oħra għajr l-ARW). Dan huwa ta’ importanza partikolari meta wieħed jittratta prodott li jinbiegħ b’mod partikolari ħafna, kif inhu l-każ fil-punt li tali alternattivi għandhom jiġu skwalifikati. Fir-rigward tal-alternattiva bbażata fuq data Koreana, il-Kummissjoni diġà spjegat li tali data tista’ ma tkunx alternattiva raġonevoli fid-dawl tad-differenzi bejn il-Marokk u l-Korea f’termini ta’ żvilupp ekonomiku, u dan jista’ jkollu impatt fuq il-livell tal-kostijiet u l-profitti tal-kumpaniji.

(76) Fl-aħħar nett, ir-referenza ta’ Dika għall-marġni ta’ profitt li ntuża għall-iffissar tal-valur normali li ġie stabbilit magħmul dehret irrilevanti. Il-marġni ta’ profitt ma kienx ibbażat fuq il-bejgħ ta’ Hands, iżda pjuttost fuq il-profitt fil-mira stabbilit għall-industrija tal-Unjoni u limitat mill-profitt li normalment isir minn esportaturi jew produtturi oħra fuq il-bejgħ ta’ prodotti tal-istess kategorija ġenerali fis-suq domestiku tal-pajjiż ta’ oriġini, f’konformità mal-Artikolu 2(6)(c) tar-Regolament bażiku.

(77) Hands għamlet ukoll diversi affermazzjonijiet dwar żbalji fl-ikkalkular tal-SG&A ta’ Hands. Il-Kummissjoni aċċettat affermazzjoni minnhom relatata mat-tnaqqis tal-kummissjonijiet tal-bejgħ mill-SG&A ta’ Hands, u ċaħdet il-bqija tal-affermazzjonijiet. Il-marġni tad-dumping ġie kkalkulat mill-ġdid kif xieraq. Ir-raġunijiet għaċ-ċaħda ta’ xi wħud mill-affermazzjonijiet ingħataw lil Hands fid-divulgazzjoni finali addizzjonali. Is-sottomissjoni ta’ Hands ma ressqet l-ebda informazzjoni ġdida dwar dawn l-affermazzjonijiet wara d-divulgazzjoni finali addizzjonali.

(78) Wara d-divulgazzjoni finali addizzjonali, Hands irreferiet ukoll għall-kummenti preċedenti tagħha dwar id-divulgazzjoni finali, fejn argumentat li l-Kummissjoni ma kellhiex tuża formula biex tikkonverti l-proporzjon SG&A fuq il-fatturat fi proporzjon ta’ SG&A għal kull kost tal-oġġetti mibjugħa, iżda minflok kellha tikkalkula l-SG&A direttament fuq il-kost reali vverifikat tal-prodotti ta’ Hands li nbiegħu. Madankollu, dan kien ibbażat fuq nuqqas ta’ ftehim billi l-Kummissjoni ma kkalkulatx l-SG&A fuq il-kost tal-oġġetti mibjugħa, iżda fuq il-kost tal-manifattura. Barra minn hekk, Hands ma pprovdiet l-ebda spjegazzjoni għaliex ma kienx xieraq li jintuża l-kost tal-manifattura u mhux il-kost tal-oġġetti mibjugħa. Għalhekk, il-Kummissjoni ċaħdet din l-affermazzjoni. Il-kalkoli rilevanti ntwerew fid-divulgazzjoni finali u ġew iċċarati fid-divulgazzjoni finali addizzjonali. L-ewwel nett, il-Kummissjoni identifikat, fuq il-bażi tal-kostijiet reali ta’ Hands, l-ammont totali tal-kostijiet SG&A, li mbagħad ġie espress bħala perċentwal tal-valur totali tal-bejgħ. Wara, il-perċentwal tal-SG &A u l-perċentwal tal-profitt nżiedu mal-kost tal-manifattura sabiex jinħadem il-valur normali.

(79) Wara d-divulgazzjoni provviżorja, l-EUWA kkontestat il-metodu li ntuża biex jinħadem il-valur normali billi d-dazju tad-dumping li jirriżulta ma jirrimedjax id-dumping dannuż li ġarrbet l-industrija tal-Unjoni. Minflok, l-EUWA argumentat li l-profitt fil-mira tal-produtturi tal-Unjoni stabbilit fil-premessa (160) tar-Regolament provviżorju jenħtieġ li jiġi applikat fil-kalkoli tad-dumping, billi dan iwassal għal valur normali aktar raġonevoli.

(80) Il-Kummissjoni ma qablitx mal-EUWA li l-eżitu tal-kalkoli ġġustifika l-ħtieġa l-valur normali jinħadem fuq profitt ogħla. Madankollu, il-Kummissjoni ddeċidiet li tieqaf tuża d-data Brażiljana fil-kalkoli tagħha kif inhu spjegat fil-premessi (44) u (45) hawn fuq iżda minflok li ikkalkula l-SG&A fil-Marokk bid-data vverifikata ta’ Hands innifisha. Min-naħa l-oħra, ma setax jiġi ddeterminat profitt raġonevoli għal Hands fuq il-bażi tad-data vverifikata, billi l-bejgħ tal-kumpanija ma kienx qed jiġġenera profitt matul il-perjodu ta’ investigazzjoni. Minflok, il-Kummissjoni ddeċidiet li tuża l-profitt bażiku stabbilit għall-industrija tal-Unjoni f’kundizzjonijiet ta’ kompetizzjoni normali bħala alternattiva raġonevoli għar-raġunijiet stabbiliti hawn taħt.

(81) Kemm il-produtturi tal-ARW tal-Unjoni kif ukoll dawk Marokkini ibigħu lill-istess klijenti f’suq omoġenju u jikkompetu fl-istess sejħiet għall-offerti, u għandhom fabbriki bi struttura simili u b’mod partikolari kostijiet simili. Għalhekk wieħed jistenna li jagħmlu profitti komparabbli f’ċirkostanzi komparabbli. Għalhekk il-Kummissjoni kkalkolat il-valur normali skont l-Artikolu 2(6)(c)fuq il-profitt bażiku ta’ 7,9 % kif stabbilit fil-premessa (158) tar-Regolament provviżorju, u applikat limitu tal-profitt kif inhu stipulat fl-Artikolu 2(6)(c) tar-Regolament bażiku.

(82) F’dan ir-rigward l-EUWA sostniet li l-Artikolu 2(6)(c) tar-Regolament bażiku jippermetti d-diskrezzjoni tal-Kummissjoni li ma tapplikax il-limitu massimu fid-dawl taċ-ċirkostanzi speċifiċi tal-każ. Skont l-EUWA, fl-applikazzjoni tal-limitu massimuil-Kummissjoni ma rrikorrietx għal prodott fl-istess kategorija ġenerali bħala ARW. Il-kategorija tal-prodott li ntużat mill-Kummissjoni hija maħsuba biex tiġi pproċessata aktar mill-industriji downstream, li jintwera mill-fatt li l-ARW u l-prodotti li ntużaw mill-Kummissjoni huma kklassifikati taħt kapitoli differenti fin-nomenklatura statistika. Skont l-EUWA, dawn għalhekk ma setgħux jitqiesu li jaqgħu fl-istess kategorija ġenerali ta’ prodotti. Fil-fatt, l-EUWA sostniet li fil-Marokk ma sar l-ebda bejgħ ta’ prodotti fl-istess kategorija ġenerali bħal ARW.

(83) L-EUWA mbagħad argumentat li Kummissjoni mhijiex obbligata li tapplika l-limitu massimu f’sitwazzjoni fejn ma jkunx hemm bejgħ ta’ prodotti tal-istess kategorija ġenerali fis-suq domestiku tal-pajjiż ta’ oriġini. Barra minn hekk, hija sostniet li l-applikazzjoni tal-limitu massimu hija intiża biss sabiex tevita l-applikazzjoni ta’ livelli ta’ profitt eċċessivament għoljin fil-kalkoli tal-valur normali. L-EUWA ddikjarat li, fil-fehma tagħha, livell ta’ profitt ta’ 8,3 % (il-profitt fil-mira mhux dannuż stabbilit fir-Regolament provviżorju) ma jkunx eċċessiv, filwaqt li profitt limitat għal 4,16 %, kif applikat mill-Kummissjoni, ma kienx biżżejjed.

(84) Il-Kummissjoni ċaħdet din l-affermazzjoni billi l-applikazzjoni tal-limitu massimu hija stipulata fir-Regolament bażiku, u hija appoġġata wkoll minn diversi rapporti tal-bord tal-Korp għas-Soluzzjoni tat-Tilwim tad-WTO. (15) Għalhekk, bil-kontra ta’ dak li ssostni l-EUWA, il-Kummissjoni ma għandhiex diskrezzjoni li tiddeċiedi li ma tapplikax il-limitu massimu.

(85) Fl-issodisfar tal-obbligu tagħha li tapplika limitu fuq il-profitt il-Kummissjoni ma għandhiex diskrezzjoni wiesgħa fl-iffissar tal-limitu. L-EUWA kkumentat dwar l-adegwatezza tal-kategorija ġenerali applikata mill-Kummissjoni fir-Regolament provviżorju, iżda ma pproponiet l-ebda alternattiva, lanqas waħda aktar xierqa. Is-sempliċi fatt li l-limitu massimu tal-profitt mhuwiex għoli biżżejjed fil-fehma tal-industrija tal-Unjoni, ma jfissirx li l-limitu massimu nnifsu mhuwiex raġonevoli, xieraq jew korrett. Għalhekk, ladarba l-partijiet ma ppreżentawx alternattivi aktar xierqa, il-Kummissjoni żammet limitu tal-profitt ta’ 4,16 % kif previst fil-premessa (64) tar-Regolament provviżorju.

(86) Wara d-divulgazzjoni finali, l-EUWA tenniet l-affermazzjoni tagħha li fl-iffissar tal-valur nominali ntuża livell baxx wisq ta’ profitt (il-limitu tal-profitt). Madankollu, billi l-EUWA ma pprovdiet l-ebda informazzjoni ġdida jew ma pproponiet l-ebda metodu alternattiv biex jiġi stabbilit il-limitu massimu tal-profitt, il-Kummissjoni ċaħdet din l-affermazzjoni.

3.3. Il-prezz tal-esportazzjoni

(87) Id-dettalji tal-kalkolu tal-prezz tal-esportazzjoni ġew stabbiliti fil-premessi minn (66) sa (68) tar-Regolament provviżorju. Fin-nuqqas ta’ kummenti dwar din il-metodoloġija, il-Kummissjoni kkonfermat il-konklużjonijiet provviżorji tagħha.

3.4. Tqabbil

(88) Wara d-divulgazzjoni provviżorja, l-ebda parti interessata ma kkummentat dwar il-metodoloġija li ntużat biex jitqabbel il-prezz tal-esportazzjoni mal-valur normali maħdum. Għalhekk, il-Kummissjoni kkonfermat il-premessi (69) u (70) tar-Regolament provviżorju.

3.4.1. Il-marġini tad-dumping

(89) Il-Kummissjoni rrevediet il-marġini tad-dumping wara affermazzjonijiet li saru mill-partijiet interessati kif inhu deskritt fil-premessi minn (57 sa (59) u (77). Minbarra dawn l-affermazzjonijiet, kemm Dika kif ukoll EUWA kkontestaw il-metodu tal-Kummissjoni li ntużaw biex jiġi stabbilit id-dazju residwu.

(90) Wara d-divulgazzjoni provviżorja, Dika sostniet li d-dazju residwu li ġie stabbilit kien għoli wisq. Meta l-Kummissjoni użat l-ogħla marġni tad-dumping bħala fatti hija kienet tippenalizza lil Dika għan-nuqqas ta’ kooperazzjoni tagħha. Skont Dika, dan huwa pprojbit mill-Artikolu 18 tar-Regolament bażiku kif ukoll mid-dispożizzjonijiet korrispondenti tad-WTO.

(91) Madankollu, il-Bord f’tilwima oħra tad-WTO (il-Kanada — Welded Pipe) iddikjara li “Jista’ jkun hemm linja fina bejn, minn naħa waħda, l-inċentivar tal-kooperazzjoni u l-prevenzjoni taċ-ċirkomvenzjoni u, min-naħa l-oħra, l-ikkastigar tal-esportaturi li ma jikkooperawx” (16). F’dan ir-rigward, wieħed ma jistax “imur lil hinn minn dak li kien xieraq u meħtieġ biex jinkisbu l-objettivi li titħeġġeġ il-kooperazzjoni u tiġi evitata ċ-ċirkomvenzjoni” (17). Fil-fehma tal-Kummissjoni, dan huwa preċiżament l-għan tal-metodu li ntuża fir-Regolament provviżorju. Il-premessa (73) ta’ dak ir-Regolament spjegat li l-Kummissjoni applikat l-ogħla marġni ta’ dumping li nstab għat-tipi ta’ prodotti mibjugħa fi kwantitajiet rappreżentattivi minn Hands, li jammontaw għal madwar 50 % tal-esportazzjonijiet kollha ta’ Hands lejn l-Unjoni.

(92) Fl-għażla tat-tipi ta’ prodotti li jammontaw għal 50 % tal-esportazzjonijiet lejn l-Unjoni minn Hands, il-Kummissjoni applikat metodu raġonevoli bbażat fuq valutazzjoni tal-informazzjoni kollha disponibbli. Dan huwa wkoll konformi ma’ investigazzjonijiet preċedenti u dak li ddeċidiet il-Qorti Ġenerali fis-sentenza tagħha dwar ir-roti tal-azzar għall-użu fit-triq miċ-Ċina: “għalkemm ir-rikorrenti jiddeskrivu l-marġni ta’ dumping residwu bħala “punittiv”, jaqblu li dan il-marġni ma ġiex iddeterminat mill-Kummissjoni b’mod arbitrarju jew punittiv, iżda wara li kienet ikkonstatat li t-teħid ta’ kampjuni ma kienx ħadem u applikat korrettament l-Artikolu 18 tar-Regolament bażiku fir-rigward tar-rikorrenti. Dak il-marġni residwu ġiet stabbilit fuq il-bażi ta’ proporzjoni mhux insinifikanti tal-esportazzjonjijet tal-produttur esportatur uniku, biex l-użu ta’ tali klassifikazzjoni fir-rigward ta’ dak il-marġni, għolja kemm hi għolja, mhijiex ġustifikata.” (18) Rappreżentattiva ta’ 50 % tal-voluni tal-esportazzjoni, kif inhu deskritt fil-premessa (57) aktar ’il fuq, hija simili jew ogħla minn dik f’investigazzjonijiet anti-dumping oħrajn (19).

(93) Il-Kummissjoni kienet ikkalkulat id-dazju residwu fuq il-bażi ta’ metodoloġija stabbilita bl-użu ta’ data vverifikata, f’konformità ma’ investigazzjonijiet preċedenti kif spjegat fil-premessa (58) hawn fuq. Barra minn hekk, id-data użata biex jiġi stabbilit id-dazju residwu kienet rappreżentattiva fid-dawl tal-informazzjoni pprovduta mit-tipi ta’ prodotti importati mill-kumpaniji Marokkini. Il-fatt li r-riżultat huwa aktar baxx minn dak li xtaqet l-EUWA, jew mid-dazju stabbilit fuq l-importazzjonijiet miċ-Ċina, ma jinvalidax dak il-metodu.

(94) Għalhekk, il-Kummissjoni ċaħdet kemm l-affermazzjoni ta’ Dika li d-dazju residwu kien punittiv u għoli wisq, kif ukoll l-affermazzjoni tal-EUWA li d-dazju residwu kien baxx wisq u bonus għan-nuqqas ta’ kooperazzjoni.

(95) Wara d-divulgazzjoni finali, Dika tenniet l-affermazzjoni tagħha li l-metodu biex jiġi stabbilit id-dazju residwu kien punittiv u li l-Kummissjoni ma spjegatx kif iddeterminat li l-metodoloġija użata kienet xierqa jew li tuża l-aħjar informazzjoni xierqa biex tistabbilixxi r-rata tad-dazju għal Dika. Barra minn hekk, Dika affermat li dan il-metodu huwa kontra l-liġi skont il-Bord tad-WTO China – GOES fejn ġie ddikjarat li “r-rikors għall-fatti disponibbli mhuwiex maħsub li jwassal għal marġnijiet ta’ dumping eċċessivi biex titrawwem il-kooperazzjoni bejn il-partijiet interessati.” Il-Gvern tal-Marokk għamel affermazzjonijiet simili.

(96) Madankollu, id-dazju residwu kif stabbilit fil-każ attwali ma wassal għall-ebda “marġnijiet eċċessivi ta’ dumping”. Il-metodu li ntuża biex jiġi stabbilit id-dazju residwu tqies raġonevoli billi kien ibbażat fuq il-marġnijiet tad-dumping tat-tipi ta’ prodotti li ammontaw għal 50 % tal-esportazzjonijiet ta’ Hands u għalhekk kienu rappreżentattivi ħafna. Barra minn hekk, dawn it-tipi ta’ prodotti ammontaw għal kważi 25 % tal-esportazzjonijiet ta’ Dika. Għalhekk, il-Kummissjoni ċaħdet din l-affermazzjoni.

(97) Dika sostniet ukoll li l-marġnijiet individwali tad-dumping u tad-dannu jenħtieġ li jiġu kkalkulati għall-kumpanija, billi l-Artikoli 9 (5) tar-Regolament bażiku u 6.10 tal-Ftehim Anti-dumping tad-WTO jindikaw li tali marġnijiet individwali jenħtieġ li jiġu kkalkulati għal kull fornitur irrispettivament mill-grad ta’ kooperazzjoni tiegħu.

(98) Għalkemm il-kalkolu tal-marġnijiet individwali fuq il-bażi tad-data tal-kumpanija stess ma kienx possibbli, kif ġie spjegat hawn fuq fil-premessi minn (26) sa (48), Dika hija produttur Marokkin magħruf mill-Kummissjoni, li se jkun soġġett għal dazju anti-dumping speċifiku għall-kumpaniji fil-livell tad-dazju residwu. Għaldaqstant il-Kummissjoni aċċettat l-affermazzjoni u ddeċidiet li tistabbilixxi rata ta’ dazju individwali għal Dika billi tidentifika individwalment il-kumpanija u r-rata ta’ dazju fil-partijiet rilevanti f’dan ir-Regolament.

(99) Fil-kummenti tagħha dwar id-divulgazzjoni finali, Dika tenniet ukoll it-talba tagħha li tirċievi kalkoli tal-marġni tad-dumping u tad-dannu kif ukoll kalkoli tat-twaqqigħ tal-prezzijiet u tas-soppressjoni tal-prezzijiet fir-rigward ta’ Dika. Dika argumentat li fin-nuqqas ta’ tali divulgazzjoni hija ma tħallietx tippreżenta offerta ta’ impenn fuq il-prezz u l-possibbiltà li tikkummenta b’mod sinifikanti dwar is-sejbiet tal-Kummissjoni.

(100) Madankollu, għall-istess raġunijiet kif stabbilit fil-premessi (46) u (48) u kif ġie spjegat ukoll lil Dika wara talbiet ta’ divulgazzjoni bħal dawn wara d-divulgazzjoni kemm provviżorja kif ukoll finali, ma kienx possibbli li ssir divulgazzjoni speċifika lil Dika. Billi ma ġie kkalkulat l-ebda marġni individwali ta’ dumping jew ta’ ħsara fil-konfront ta’ Dika, ma kien hemm l-ebda kalkolu li kellu jiġi ddivulgat. Barra minn hekk, il-kalkoli biex jiġi ddeterminat id-dazju residwu (applikabbli għal Dika) kienu bbażati fuq id-data vverifikata ta’ Hands, li ma setgħetx tiġi ddivulgata lil Dika għal raġunijiet ta’ kunfidenzjalità. Ir-Regolament provviżorju, l-informazzjoni pprovduta lil Dika wara d-divulgazzjoni provviżorja (20), id-dokument ta’ divulgazzjoni finali u r-Regolament attwali kien fihom il-fatti u l-kunsiderazzjonijiet kollha li fuqhom il-Kummissjoni bbażat il-proposta u d-deċiżjoni tagħha li timponi miżuri provviżorji u definittivi fuq ARW mill-Marokk kif ukoll il-metodoloġija li ntużat għall-kalkolu tad-dazju residwu applikabbli għal Dika. Għalhekk, il-Kummissjoni ċaħdet din l-affermazzjoni.

(101) Il-marġnijiet tad-dumping definittivi espressi bħala perċentwali tal-prezz tal-kost, l-assigurazzjoni u n-nol (cost, insurance and freight, CIF) fil-fruntiera tal-Unjoni, bid-dazju mhux imħallas, huma kif ġej: Kumpanija Marġini tad-dumping definittiv HANDS 8 S.A. 9,01 % DIKA MOROCCO AFRIKA S.A.R.L 17,54 % Il-kumpaniji l-oħrajn kollha 17,54 %

4. DANNU

4.1. Definizzjoni tal-industrija tal-Unjoni u tal-produzzjoni tal-Unjoni

(102) Fin-nuqqas ta’ kwalunkwe affermazzjoni oħra jew kummenti ieħor, il-konklużjonijiet fil-premessi (75) u (76) tar-Regolament provviżorju ġew ikkonfermati.

4.2. Konsum tal-Unjoni

(103) L-ACEA affermat li l-unità ta’ konverżjoni użata kif deskritt fil-premessa (78) tar-Regolament provviżorju għall-istabbiliment tal-konsum tal-Unjoni ġiet stabbilita b’mod skorrett għall-Marokk abbażi tal-informazzjoni pprovduta minn Hands u Utent A fir-rigward tal-importazzjonijiet mill-Marokk. L-utent A kien wieħed miż-żewġ utenti li kkooperaw fl-investigazzjoni, li t-talba tagħhom għall-unanimità ġiet aċċettata mill-Kummissjoni. Skont l-ACEA l-proporzjon ta’ konverżjoni għandu jkun ta’ 13,5 kg għal kull unità. Fir-rigward tat-Turkija l-ACEA kkalkulat li l-proporzjon ta’ konverżjoni jenħtieġ li jkun ta’ 9,3 kg għal kull unità. Dan il-kalkolu kien ibbażat fuq informazzjoni li ngħatat minn membru tal-ACEA li ma kkooperax mal-investigazzjoni (“l-utent li ma kkooperax”) u qatt ma ppreżenta tweġiba għall-kwestjonarju.

(104) Għall-istabbiliment tal-proporzjon ta’ konverżjoni tagħha il-Kummissjoni użat it-tweġibiet għall-kwestjonarju li ġew ppreżentati minn Hands, Dika u t-tliet produtturi tal-Unjoni inklużi fil-kampjun. Għalhekk, il-piż medju ponderat għal kull unità għar-roti Marokkini ġie stabbilit abbażi tal-informazzjoni rrappurtata miż-żewġ produtturi, jiġifieri Hands u Dika. Il-proporzjon ta’ konverżjoni stabbilit kien ta’ 11,3 kg għal kull oġġett. Barra minn hekk, il-Kummissjoni nnotat li l-ACEA ma pprovdiet l-ebda evidenza ta’ sostenn rigward il-proporzjon ta’ konverżjoni li allegatament ingħatatilha minn Hands. Fi kwalunkwe każ, dan il-proporzjon ma qabilx mal-informazzjoni pprovduta minn Hands fit-tweġiba vverifikata tagħha għall-kwestjonarju. Għalhekk, l-affermazzjoni ġiet miċħuda.

(105) Wara d-divulgazzjoni finali, l-ACEA sostniet li l-proporzjon ta’ konverżjoni ma għandux jinkludi d-data ta’ Dika billi d-data tal-bejgħ tal-esportazzjonijiet tal-kumpanija ġiet miċħuda skont l-Artikolu 18 tar-Regolament bażiku.

(106) Il-Kummissjoni eskludiet id-data ta’ Dika fl-iffissar tal-proporzjon ta’ konverżjoni. Ir-riżultat kien li l-valur ta’ 11,3 kg għal kull oġġett baqa’ l-istess. Dan huwa spjegat mill-piż relattivament baxx taċ-ċifri ta’ Dika fis-sett ta’ data ġenerali li kien jinkludi mhux biss Hands iżda wkoll it-tliet produtturi tal-Unjoni fil-kampjun. Dika rrappreżentat biss [10 % - 15 %] tal-għadd totali ta’ oġġetti kkunsidrati. Għalhekk, il-proporzjon ta’ konverżjoni kkalkulat fl-istadju provviżorju ġie kkonfermat.

(107) Fir-rigward tat-Turkija, il-Kummissjoni nnotat li l-proporzjon ta’ konverżjoni kkalkolat mill-ACEA huwa bbażat fuq piż totali ta’ 1 680 tunnellata li rrappreżenta madwar 1,7 % tal-importazzjonijiet totali mit-Turkija (madwar 94 000 tunnellata matul il-perjodu ta’ investigazzjoni). Għalhekk, il-Kummissjoni ma qisitx li dan il-kalkolu huwa preċiż biżżejjed.

(108) Wara d-divulgazzjoni finali, l-ACEA rreferiet għal eżibit li nġabar fuq il-post mill-Utent B u ssottomettiet ukoll informazzjoni addizzjonali mingħand l-Utent B b’appoġġ għat-talba tiegħu. L-utent B kien wieħed miż-żewġ utenti li kkooperaw fl-investigazzjoni, li t-talba tagħhom għall-unanimità ġiet aċċettata mill-Kummissjoni. L-ACEA stmat, fuq il-bażi tad-data mill-Utent B u d-data li toriġina mill-utent li ma kkooperax, li l-piż ta’ kull oġġett użat bħala proporzjon ta’ konverżjoni mill-Kummissjoni għandu jkun anqas minn 11,3 kg.

(109) Il-Kummissjoni eżaminat l-informazzjoni sottomessa li toriġina mill-Utent B. L-Utent B ipprovda lista ta’ [30-45] tipi ta’ prodotti fejn issemmew il-kwantità totali u l-piż għal kull tip ta’ prodott. Il-Kummissjoni nnotat li għal tip ta’ prodott wieħed biss ġie ppreżentat dokument ta’ sostenn li jindika l-piż tiegħu. Fir-rigward tal-informazzjoni addizzjonali pprovduta mill-ACEA fir-rigward tal-Utent B, il-Kummissjoni ma setgħetx tivverifikaha minħabba li ġiet ippreżentata tard. Fir-rigward tal-informazzjoni li ngħatat mill-utent li ma kkooperax, li kienet tikkonsisti fi spreadsheet taqsira, il-Kummissjoni ma setgħetx tivverifikaha minħabba n-nuqqas ġenerali ta’ kooperazzjoni ta’ dak l-utent, u għalhekk ma setgħetx tiġi kkunsidrata għall-fini ta’ din l-investigazzjoni. Fi kwalunkwe każ, il-proporzjon ta’ konverżjoni totali rivedut ikkalkulat mill-ACEA kien ibbażat fuq il-piż totali ta’ madwar 3 900 tunnellata, li jirrappreżenta biss madwar 4 % tal-importazzjonijiet totali mit-Turkija.

(110) Għalhekk, il-Kummissjoni sabet li l-volumi differenti użati mill-ACEA, kemm qabel kif ukoll wara d-divulgazzjoni finali, għall-istabbiliment tal-proporzjon ta’ konverżjoni ma setgħux jitqiesu bħala rappreżentattivi tal-importazzjonijiet ġenerali. Barra minn hekk, kif ġie indikat fil-premessa (78) tar-Regolament provviżorju, ix-xejra tas-suq miexja lejn dijametru akbar tar-roti li jirriżulta f’żieda fil-piż ta’ kull oġġett. Din ix-xejra hija kkonfermata mill-proporzjon ta’ konverżjoni kkalkulat fuq il-bażi tat-tweġibiet għall-kwestjonarji. Għalhekk, l-affermazzjoni ġiet miċħuda.

(111) Konsegwentement, fin-nuqqas ta’ kummenti oħra, il-premessi (77) sa (80) u (137) tar-Regolament provviżorju ġew ikkonfermati.

4.3. Importazzjonijiet mill-pajjiż ikkonċernat

4.3.1. Il-prezzijiet tal-importazzjonijiet mill-pajjiż ikkonċernat u t-twaqqigħ tal-prezz

(112) Kif ġie indikat fil-premessa (110) hawn fuq, l-affermazzjoni dwar il-volum ġiet miċħuda u għalhekk il-prezzijiet tal-importazzjonijiet ġew ikkonfermati.

(113) Għaldaqstant, fin-nuqqas ta’ xi affermazzjonijiet oħra dwar il-valuri tal-importazzjoni, il-premessi minn (81) sa (86) tar-Regolament provviżorju ġew ikkonfermati.

(114) Wara d-divulgazzjoni finali, l-ACEA tenniet li l-Kummissjoni injorat il-kundizzjonijiet tal-kompetizzjoni fis-suq tal-ARW tal-Unjoni billi injorat il-fatt li r-roti OEM huma magħmula fuq ordni u billi ffukat fuq il-bejgħ attwali magħmul mill-produtturi tal-Unjoni u tal-ARW Marokkini matul il-perjodu ta’ investigazzjoni, minflok ma analizzat il-kompetizzjoni fil-prezzijiet u l-bejgħ mitluf li seħħ fis-sejħiet għall-offerti. Min-naħa l-oħra, f’investigazzjoni preċedenti (21) dwar l-importazzjonijiet ARW, il-Kummissjoni applikat l-approċċ mitlub mill-ACEA. Konsegwentement, l-ACEA affermat li l-analiżijiet kollha tal-prezzijiet, inkluż it-twaqqigħ tal-prezz u l-bejgħ taħt il-prezz, jenħtieġ li jitwettqu fil-livell tal-offerti.

(115) Il-Kummissjoni indirizzat ftehim simili fil-premessa (192) aktar ’l isfel dwar il-kalkoli tal-bejgħ taħt il-prezz. Tabilħaqq, l-għażla tal-offerti individwali ma setgħetx tissostitwixxi l-analiżi li saret mill-Kummissjoni, billi din l-analiżi kienet ibbażata fuq id-data tal-bejgħ reali kompluta u vverifikata kif xieraq, jiġifieri l-listi tal-bejgħ tat-tranżazzjonijiet u t-tqabbil tal-prezzijiet fuq bażi ta’ kull tip ippreżentati mill-produtturi tal-Unjoni u esportaturi fil-kampjun. Din il-lista tat valuri reali fuq il-kwantità li nbiegħet u ġiet fatturata matul il-perjodu ta’ investigazzjoni li, kif ġie spjegat fil-premessa (136), ħafna drabi fl-aħħar mill-aħħar jitbiegħdu minn dawk ipprovduti fit-termini ta’ offerta. Għall-kuntrarju ta’ dan tal-aħħar, id-data attwali tal-bejgħ tieħu inkunsiderazzjoni l-iskontijiet u r-ribassi, kemm jekk differiti u kemm jekk le, li nħarġu realment u kienu jikkonċernaw il-perjodu ta’ investigazzjoni. Konsegwentement, l-analiżi fuq il-bażi tal-offerti ma tirriflettix b’mod preċiż il-kundizzjonijiet tal-kompetizzjoni fis-suq tal-ARW. Barra minn hekk, l-ACEA ma kkontestatx li l-ARWs prodotti fil-Marokk għandhom l-istess karatteristiċi fiżiċi, kimiċi u tekniċi bażiċi kif ukoll l-istess użi bażiċi bħall-ARWs li huma prodotti mill-industrija tal-Unjoni. Għalhekk, għall-kuntrarju tal-analiżi bbażata fuq l-offerti, it-tqabbil għal kull tip ta’ prodott irrifletta b’mod korrett il-kompetizzjoni fil-prezzijiet u l-volumi bejn l-importazzjonijiet mill-Marokk u l-bejgħ tal-industrija tal-Unjoni għall-finijiet tal-istabbiliment tat-twaqqigħ tal-prezz u tal-bejgħ taħt il-prezz. Kif indikat fil-kummenti tagħha, l-ACEA spjegat li l-kuntratti tal-offerti jirriflettu u bejn wieħed u ieħor l-għadd ta’ roti li għandhom jiġu fornuti, filwaqt li normalment l-għadd eżatt jiġi miftiehem fi żmien ftit ġimgħat qabel il-konsenja, u li s-suċċess ta’ mudell ta’ karozza partikolari jiddependi fuq il-konsumaturi u għalhekk fuq il-volum tal-produzzjoni tal-ARWs. F’kull mudell ta’ karozza, jistgħu jiġu offruti diversi tipi ta’ ARWs u l-manifatturi tal-karozzi ma jistgħux ibassru l-bejgħ totali ta’ kull tip matul il-ħajja tal-produzzjoni ta’ dak il-mudell ta’ karozza. Anki jekk il-Kummissjoni kellha tikkunsidra l-effetti fuq il-prezzijiet fil-livell tal-offerti, hija osservat li d-data li kisbet dwar l-offerti ma kinitx kompluta billi oriġinat biss minn żewġ utenti li kkooperaw u ma setgħetx tiġi kontroverifikata kompletament mad-data pprovduta mill-industrija tal-Unjoni. Barra minn hekk, wieħed mill-akbar utenti ma kkooperax mal-investigazzjoni u d-data parzjali li kienet irċevuta f’ismu mill-ACEA ma setgħetx tiġi vverifikata. Għalhekk, l-affermazzjoni ġiet miċħuda.

(116) Wara d-divulgazzjoni provviżorja, l-ACEA affermat li l-ARWs tal-istess speċifikazzjonijiet mhumiex sostitwibbli billi kull ARW tinbena skont ordni tal-manifattur tal-karozzi għal mudell speċifiku ta’ karozza. Id-disinn kif ukoll il-proprjetajiet u l-irfinar huma kollha definiti mix-xerrej. Kull rota hija unika għall-manifattur tal-karozza li jordnaha: ma hemm l-ebda sostitwibbiltà bejn l-ARWs destinati għal manifatturi tal-karozzi differenti.

(117) Il-Kummissjoni qieset li l-ARWs kollha, jew li joriġinaw mill-industrija tal-Unjoni jew mill-Marokk jew minn pajjiżi terzi oħra, għandhom l-istess karatteristiċi fiżiċi, kimiċi u tekniċi bażiċi skont it-tifsira tal-Artikolu 1(4) tar-Regolament bażiku. Kif instab matul l-investigazzjoni u kig ġie ċċarat mill-ACEA wara d-divulgazzjoni finali, il-produtturi ċċertifikati kollha ma’ ċerti manifatturi tal-karozzi jistgħu jikkompetu u jfornu eżattament l-istess tip ta’ roti lill-manifatturi tal-karozzi. Pereżempju, dokument ipprovdut mill-ACEA indika li, diversi produtturi ċċertifikati li jinsabu fl-Unjoni, fil-Marokk, fit-Turkija u f’pajjiżi terzi oħra kkompetew għall-istess tip ta’ ARW. Jekk ikun meħtieġ, diversi tipi ta’ roti jistgħu jiġu mmuntati fuq ċertu mudell ta’ karozza u mhux biss l-ARWs stabbiliti fl-offerti. Għalhekk, l-affermazzjoni ġiet miċħuda.

(118) Wara d-divulgazzjoni finali, l-ACEA tenniet l-affermazzjoni tagħha li ma hemm l-ebda interkambjabbiltà bejn tipi differenti ta’ roti billi s-suġġett tal-investigazzjoni huwa r-roti OEM u li l-OEM skont id-definizzjoni jirreferi għal rota li hija prodotta minn manifattur għal marka ta’ karozza speċifika u li għandha l-marka kummerċjali tagħha protetta minn drittijiet ta’ proprjetà intellettwali. L-ARWs huma parti integrali mill-aspett ġenerali u d-disinn ta’ karozza u jeħtieġ li jkunu konsistenti f’kull karozza ta’ mudell speċifiku.

(119) L-ACEA sostniet ukoll li l-Kummissjoni ma kellhiex evidenza li diversi tipi ta’ roti jistgħu jiġu mmuntati fuq ċertu mudell ta’ karozza u mhux biss l-ARWs stabbiliti fl-offerti. L-ARWs huma parti integrali mill-aspett ġenerali u d-disinn ta’ karozza u jeħtieġ li jkunu konsistenti f’kull karozza ta’ mudell speċifiku. Il-konsumaturi tipikament jitilfu l-garanzija tagħhom jekk jissostitwixxu l-ARWs b’partijiet mhux OEM. L-ACEA ssostanzjat it-talba tagħha dwar il-garanzija bbażata fuq żewġ dokumenti li nħarġu minn żewġ manifatturi tal-karozzi.

(120) Il-Kummissjoni qieset li l-ACEA la sostniet u lanqas ma pprovdiet evidenza addizzjonali li l-ARWs kollha, li joriġinaw mill-industrija tal-Unjoni jew mill-Marokk jew minn pajjiżi terzi oħra, ma kinux jikkondividu l-istess karatteristiċi fiżiċi, kimiċi u tekniċi bażiċi fis-sens tal-Artikolu 1(4) tar-Regolament bażiku. Il-Kummissjoni qieset ukoll li, għalkemm jista’ jkun hemm xi limitazzjonijiet tekniċi li ma jippermettux li t-tipi kollha ta’ roti jiġu mmuntati fuq it-tipi kollha ta’ mudelli ta’ karozzi, hemm ċertu grad ta’ interkambjabbiltà bejn l-ARWs użati għal mudelli ta’ karozzi differenti. Pereżempju, manifattur tal-karozzi jista’ jiddeċiedi li jġedded mudell ta’ karozza billi jaħdem fuq il-partijiet esterni ta’ karozza, li jistgħu jinkludu l-mudell tad-disinn tal-ARWs. Madankollu, il-biċċa l-kbira tal-ispeċifikazzjonijiet tekniċi tal-pjattaforma tal-karozzi għadhom identiċi. Għalhekk, jekk ikun meħtieġ, manifattur tal-karozzi jista’ jimmonta ma’ din il-karozza l-mudell tad-disinn ARW il-qadim. Il-produtturi tal-ARWs huma għalhekk meħtieġa li jżommu l-forom aktar antiki għal snin wara t-tmiem tal-produzzjoni fil-bini tagħhom. Dan ġie kkonfermat minn dawk il-produtturi tal-Unjoni inklużi fil-kampjun, li ngħataw l-offerta biex jipprovdu ARWs għal ċertu mudell ta’ karozza u sussegwentement għall-istess mudell ta’ karozza ddisinjat mill-ġdid.

(121) Fir-rigward tal-pretensjoni dwar il-garanzija, il-Kummissjoni l-ewwel osservat li waħda mid-dikjarazzjonijiet ta’ ċaħda ta’ responsabbiltà mogħtija ma kien fiha l-ebda rekwiżit dwar it-tipi ta’ roti li għandhom jintużaw. It-tieni, l-evidenza pprovduta kienet tikkonċerna biss il-perjodu ta’ garanzija iżda mhux il-ħajja kollha utilizzabbli ta’ karozza. It-tielet, il-fatt li hemm ukoll kanal ta’ bejgħ ta’ ARWs Wara s-Suq kien jindika li r-rekwiżit għall-użu ta’ partijiet OEM għal tiswijiet ma kienx applikat b’mod kostanti wara t-tmiem tal-perjodu ta’ garanzija u kien teknikament u legalment permess. Fl-aħħar nett, wieħed miż-żewġ dokumenti pprovduti mill-ACEA kien jikkonċerna s-suq tal-Istati Uniti, filwaqt li għall-ieħor ma kienx ċar jekk kienx jikkonċerna s-suq tal-Unjoni. Għalhekk, l-affermazzjoni ġiet miċħuda.

(122) Wara d-divulgazzjoni finali, l-ACEA affermat li l-ispeċifikazzjonijiet tat-tip ta’ prodott (l-hekk imsejjaħ “numru ta’ kontroll tal-prodott” jew “PCN”, product control number) ma kinux ikopru l-karatteristiċi kollha ta’ proġett ARW speċifiku u l-aspetti finanzjarji kollha ta’ offerta partikolari. B’riżultat ta’ dan, in-numru ta’ kontroll tal-prodott ma żgurax il-komparabbiltà tar-roti li qed jitqabblu u għalhekk immina l-preċiżjoni tal-analiżi tal-volum u tal-prezzijiet rispettivi.

(123) Il-Kummissjoni qieset li d-definizzjoni tan-numru ta’ kontroll tal-prodott qabdet il-karatteristiċi ewlenin ta’ ARW: il-proċess ta’ produzzjoni (roti fonduti standard mingħajr roti ffurmati bi fluss jew bi fluss iffurmat jew mikwijin fil-forġa jew b’żewġ jew bi tliet partijiet), id-dijametru u l-piż, kemm jekk bi trattament bis-sħana kif ukoll jekk le, it-tip ta’ finitura, kemm jekk b’inserzjoni kif ukoll jekk le u kemm jekk mgħammar b’tajer kif ukoll jekk le. L-ebda waħda mill-partijiet li kkooperaw ma kkummentat dwar id-definizzjoni tan-numru ta’ kontroll tal-prodott matul il-proċedimenti. ACEA ma spjegatx liema karatteristika addizzjonali kellha tiġi inkluża. Barra minn hekk, kif indikat hawn fuq fil-premessa (115), il-Kummissjoni kkonkludiet li l-offerti ma pprovdewx l-informazzjoni meħtieġa għall-istabbiliment tal-effetti fuq il-prezz u l-volum tal-importazzjonijiet oġġett ta’ dumping. Għalhekk, l-affermazzjoni ġiet miċħuda.

(124) Wara d-divulgazzjoni finali, l-ACEA argumentat li ma hemm l-ebda appoġġ fil-fajl mhux kunfidenzjali jew fid-dokument ta’ divulgazzjoni rigward it-twaqqigħ sinifikanti tal-prezzijiet u s-soppressjoni tal-prezzijiet li nstabu. Il-Kummissjoni osservat li l-premessi (90) u (91) tar-Regolament proviżorju kien fihom l-analiżijiet tal-Kummissjoni u l-kwantifikazzjoni tat-twaqqigħ tal-prezz kif ukoll is-sejbiet tagħha rigward is-soppressjoni tal-prezzijiet. Barra minn hekk, ġie żvelat kalkolu dettaljat tat-twaqqigħ tal-prezz lill-produtturi esportaturi li kkooperaw, li setgħu jikkummentaw dwar il-preċiżjoni ta’ dak il-kalkolu. Konsegwentement, il-Kummissjoni ċaħdet l-affermazzjoni.

(125) Fin-nuqqas ta’ affermazzjonijiet oħra li jikkonċernaw l-effetti tat-twaqqigħ u tal-prezzijiet, il-premessi minn (87) sa (91) tar-Regolament provviżorju ġew ikkonfermati.

4.4. Is-sitwazzjoni ekonomika tal-industrija tal-Unjoni

4.4.1. Kummenti ġenerali

(126) Fin-nuqqas ta’ kwalunkwe kumment, il-Kummissjoni kkonfermat il-konklużjonijiet tagħha stabbiliti fil-premessi minn (92) sa (96) tar-Regolament provviżorju.

4.4.2. L-indikaturi makroekonomiċi

4.4.2.1. Il-produzzjoni, il-kapaċità tal-produzzjoni u l-użu tal-kapaċità

(127) Fin-nuqqas ta’ kwalunkwe kumment, il-Kummissjoni kkonfermat il-konklużjonijiet tagħha stabbiliti fil-premessi minn (97) sa (99) tar-Regolament provviżorju.

4.4.2.2. Il-volum tal-bejgħ u s-sehem mis-suq

(128) Fin-nuqqas ta’ kwalunkwe kumment, il-Kummissjoni kkonfermat il-konklużjonijiet tagħha stabbiliti fil-premessi minn (100) sa (102) tar-Regolament provviżorju.

4.4.2.3. Impjiegi u produttività

(129) Fin-nuqqas ta’ kwalunkwe kumment, il-Kummissjoni kkonfermat il-konklużjonijiet tagħha stabbiliti fil-premessi (103) u (104) tar-Regolament provviżorju.

4.4.2.4. Tkabbir

(130) Fin-nuqqas ta’ kwalunkwe kumment, il-Kummissjoni kkonfermat il-konklużjonijiet tagħha stabbiliti fil-premessi minn (105) sa (107) tar-Regolament provviżorju.

4.4.2.5. Kobor tal-marġni tad-dumping u rkupru minn dumping fil-passat

(131) Fin-nuqqas ta’ kwalunkwe kumment, il-Kummissjoni kkonfermat il-konklużjonijiet tagħha stabbiliti fil-premessi minn (108) sa (110) tar-Regolament provviżorju.

4.4.3. L-indikaturi mikroekonomiċi

4.4.3.1. Il-prezzijiet u l-fatturi li jaffettwaw il-prezzijiet

(132) Fir-rigward tal-premessa (113) tar-Regolament provviżorju, l-ACEA sostniet li l-prezzijiet ċertament għandhom rwol iżda kunsiderazzjonijiet oħra huma daqstant importanti fl-għażla ta’ fornitur tal-ARW. Barra minn hekk, l-ACEA sostniet li hemm żball fundamentali li jiġi allegat li l-produtturi tal-Unjoni jridu jallinjaw ruħhom mal-prezzijiet mill-produtturi Marokkini matul il-proċess tas-sejħa għall-offerti.

(133) Il-Kummissjoni osservat li hemm żbilanċ fis-setgħa ta’ negozjar bejn il-manifatturi tal-karozzi u l-produtturi tal-ARW. Hemm għadd limitat ta’ manifatturi tal-karozzi, li kompla jonqos f’Jannar 2021 bil-ħolqien tal-grupp Stellantis. Is-setgħa ta’ negozjar tal-manifatturi tal-karozzi hija murija mill-kundizzjonijiet osservati fl-offerti, li huma favur tagħhom. Pereżempju, il-manifatturi tal-karozzi ma jiggarantux il-kwantitajiet meħtieġa li għandhom jiġu fornuti u għalhekk li għandhom jiġu prodotti mill-produtturi tal-ARW u ma jipprovdux il-possibbiltà li l-prezz tal-bejgħ (ħlief għall-kostijiet tal-aluminju li huma indiċjati), jiġi rivedut ’il fuq matul il-ħajja tal-proġett. Dawn il-kundizzjonijiet għandhom impatt negattiv fuq il-produtturi tal-ARW billi ma jistgħux jottimizzaw l-ammont ta’ xogħol tal-impjanti tal-produzzjoni u, b’riżultat ta’ dan, jiksbu l-aħjar ekonomija tal-iskala biex jimmassimizzaw il-profittabbiltà tagħhom. Il-pożizzjoni favorevoli tal-manifatturi tal-karozzi hija msaħħa mill-kapaċità żejda osservata fis-suq tal-ARW kif spjegat fil-premessa (122) minħabba l-istabbiliment tal-produtturi Marokkini.

(134) Barra minn hekk, matul l-investigazzjoni, il-Kummissjoni rċeviet informazzjoni mingħand il-manifatturi tal-karozzi li l-prezz kellu rwol ewlieni. L-Utent B spjega li l-kriterju ewlieni għadu l-prezz u li wara l-irċevuti tal-offerti, hemm proċess ta’ negozjar, prinċipalment iffukat fuq il-prezzijiet, li fih il-produtturi jistgħu jtejbu l-offerti tagħhom. L-EUWA spjegat li hemm negozjati komuni dwar il-prezzijiet matul il-proċess tal-offerti sabiex ikun hemm aġġustamenti fil-prezzijiet, li jistgħu jwasslu għal kwalunkwe wieħed minn dawn iż-żewġ eżiti. Bl-istess mod, l-Utent A spjega li fatturi oħra bħall-kwalità, ir-riċerka u l-iżvilupp u l-kapaċitajiet tal-provvista huma simili ħafna fost il-fornituri tal-ARW u għalhekk il-prezz huwa l-kriterju ewlieni biex tiġi ddeterminata l-għażla tal-fornitur tal-ARW. Barra minn hekk, matul seduta mal-ACEA, l-utent li ma kooperax ikkonferma fil-preżentazzjoni tiegħu li kien hemm diversi sensiliet ta’ negozjati mal-fornituri li fihom il-kapaċitajiet tekniċi tagħhom, il-klassifikazzjoni tal-kwalità, il-loġistika, il-kapaċità tal-produzzjoni, eċċ. jiġu vverifikati iżda, l-aktar importanti, il-produtturi jridu jippreżentaw l-aktar offerta kompetittiva tagħhom f’termini ta’ prezz. Barra minn hekk, kif stabbilit fil-premessi (90) u (91) tar-Regolament provviżorju, l-industrija tal-Unjoni ma setgħetx iżżid il-prezzijiet tagħha minkejja ż-żieda fil-kostijiet tagħha fil-kuntest ta’ twaqqigħ sinifikanti tal-prezzijiet u ta’ trażżin tal-prezzijiet, li wrew li l-produtturi esportaturi tal-Marokk kienu jeżerċitaw pressjoni fuq il-prezzijiet fuq il-produtturi tal-Unjoni matul il-perjodu ta’ investigazzjoni. Għalhekk, l-affermazzjoni ġiet miċħuda.

(135) L-ACEA sostniet li r-Regolament proviżorju jissuġġerixxi b’mod żbaljat li l-kuntratti jiġu nnegozjati mill-ġdid kull sena u li l-produtturi tal-ARW tal-Unjoni jistgħu b’xi mod iżidu l-prezzijiet tagħhom sabiex jirriflettu ż-żieda fil-prezzijiet tal-materja prima. L-ACEA spjegat li l-mekkaniżmu tal-ipprezzar skont il-kuntratti ta’ xiri tal-ARW kien ibbażat fuq formula li fiha l-evoluzzjoni tal-kostijiet tal-ingotti tal-aluminju biss kienet element varjabbli. Għalhekk, il-fatturi tal-bejgħ ma kinux jirriflettu l-kundizzjonijiet tas-suq iżda pjuttost it-termini kuntrattwali.

(136) Il-Kummissjoni kkonfermat li normalment il-kuntratti ma kienu jipprevedu l-ebda possibbiltà li jiżdiedu l-prezzijiet matul il-ħajja ta’ proġett biex jiġu koperti l-kostijiet, ħlief għall-kost tal-ingotti tal-aluminju, u biex tittejjeb il-profittabbiltà tal-fornitur. Fil-premessa (113) tar-Regolament proviżorju, il-Kummissjoni ma argumentatx li teżisti l-possibbiltà li l-produtturi tal-ARW iżidu l-prezzijiet tal-bejgħ tagħhom matul il-ħajja ta’ proġett, iżda pjuttost spjegat li l-produtturi tal-ARW ma setgħux iżidu l-prezzijiet tagħhom meta jinnegozjaw offerti ġodda matul il-perjodu ta’ investigazzjoni. Barra minn hekk, il-Kummissjoni ġabret evidenza mill-utenti u mill-produtturi tal-Unjoni li turi li l-manifatturi tal-karozzi nnegozjaw diversi tipi ta’ skontijiet u ribassi matul il-ħajja ta’ proġett, bħal skontijiet ikkalkolati fuq il-fatturat globali annwali, eċċ. Għalhekk, ma huwiex preċiż li wieħed jargumenta li l-prezzijiet huma fissi (bl-eċċezzjoni tal-indiċjar tal-aluminju) għat-tul kollu ta’ proġett. Pjuttost, il-prezzijiet jistgħu jvarjaw minħabba l-indiċjar tal-aluminju, iżda ma setgħux jiżdiedu ulterjorment biex iqisu kostijiet oħra bħall-manodopera, l-enerġija, il-materja prima jew l-ispejjeż ġenerali. Barra minn hekk, il-prezzijiet tal-bejgħ effettivi jistgħu jkomplu jonqsu matul il-ħajja tal-proġett minħabba d-diversi skontijiet u ribassi li ġew applikati. Għal utent wieħed, l-ammont ta’ ribassi jew skontijiet miksuba minn produttur tal-ARW instab li kien sinifikanti. Għalhekk, il-prezzijiet ma humiex biss iddeterminati fuq il-bażi tal-kuntratt inizjali. Għalhekk, l-affermazzjoni ġiet miċħuda.

(137) Wara d-divulgazzjoni finali, l-ACEA tenniet l-affermazzjoni tagħha li l-prezzijiet ġew iddeterminati biss fuq il-bażi tal-kuntratt inizjali billi l-iskontijiet tal-produttività ġew stabbiliti fil-kuntratt u ma ngħata l-ebda skont fil-produttività barra mill-arranġamenti kuntrattwali. Barra minn hekk, l-ACEA sostniet li l-Kummissjoni ma kellhiex evidenza pożittiva fil-fajl li wera li l-prezzijiet ma kinux iddeterminati biss fil-kuntratt inizjali. Fl-aħħar nett, l-ACEA affermat li l-evidenza miġbura mill-utenti ma appoġġatx din il-konklużjoni, u li, b’mod partikolari, l-evidenza indikata fil-premessa hawn fuq kienet nota ta’ kreditu aneddotali maħruġa minn fornitur ta’ pajjiż terz maħruġa għal roti li joriġinaw minn pajjiż terz.

(138) L-ewwel nett, il-Kummissjoni nnotat li l-ebda wieħed mill-produtturi tal-Unjoni fil-kampjun jew mill-utenti li kkooperaw ma ppreżentaw kummenti dwar id-divulgazzjoni finali, u għalhekk ma kkontestawx il-valutazzjoni deskritta fil-premessa (136) li kienet ibbażata fuq l-evidenza vverifikata miġbura mingħandhom.

(139) It-tieni, fuq il-bażi tal-kummenti u d-dokumenti pprovduti mill-ACEA, il-Kummissjoni nnotat li l-ACEA fil-kummenti tagħha rreferiet għall-verżjoni kunfidenzjali tar-rapporti ta’ missjoni tal-utenti li kkooperaw, membri tal-ACEA, u għalhekk għall-evidenza miġbura matul iż-żjarat ta’ verifika ta’ dawn l-utenti. Dan kien evidenti mid-diversi riferimenti mill-ACEA fis-sottomissjonijiet tagħha għar-rapporti ta’ missjoni kunfidenzjali tal-utenti inkwistjoni. B’mod partikolari, il-Kummissjoni rreferiet għar-reġistri tal-kontabbiltà estratti mis-sistema tal-Utent B fejn instabet lista ta’ tipi differenti ta’ ribassi/skontijiet. Matul iż-żjara ta’ verifika, l-Utent B spjega li t-tnaqqis fil-prezz huwa applikat direttament fuq il-prezz tal-bejgħ. Għalhekk, kwalunkwe tip ieħor ta’ ribassi/skontijiet irreġistrati fil-kontijiet jenħtieġ li jitqiesu bħala ribassi/skontijiet addizzjonali.

(140) Barra minn hekk, il-Kummissjoni ġabret evidenza mill-produtturi tal-Unjoni inklużi fil-kampjun li turi li l-utenti talbu diversi tipi ta’ ribassi/skontijiet, bħal iffrankar annwali, eċċ. Il-Kummissjoni qieset li informazzjoni aktar dettaljata ma setgħetx tiġi ddivulgata billi l-informazzjoni miġbura kemm mill-utenti kif ukoll mill-industrija tal-Unjoni kienet tikkonċerna tranżazzjonijiet individwali speċifiċi li jikkostitwixxu data li ma tistax tinġabar fil-qosor fis-sens tal-Artikolu 19(2) tar-Regolament bażiku. Għalhekk, l-affermazzjoni ġiet miċħuda.

(141) Wara d-divulgazzjoni finali, l-ACEA affermat li ġiet ipprovduta biżżejjed evidenza li turi li l-fornituri ta’ ARW jingħataw il-volumi tal-provvista tagħhom fl-offerti u li l-ebda volum ta’ provvista ma jingħata barra mill-offerti. Fi kwalunkwe każ, skont il-parti, ma hemm l-ebda evidenza dokumentata - u ma teżisti l-ebda evidenza - li wara għoti ta’ offerta u fil-proċess ta’ eżekuzzjoni ta’ kuntratt iffirmat bħala riżultat ta’ tali offerta, il-volumi assenjati lill-produttur tal-Unjoni jiġu allokati mill-ġdid favur fornitur Marokkin. L-ACEA argumentat li matul il-verifika fil-post ta’ utent wieħed li kkoopera ġiet ipprovduta evidenza li turi li l-volum ta’ provvisti miftiehem fil-kuntratt iffirmat wara l-konklużjoni ta’ offerta kien ġeneralment indikatur tajjeb tal-volum attwali ta’ provvisti miexi ’l quddiem.

(142) Il-Kummissjoni qieset li l-ACEA kkonfermat is-sejbiet deskritti fil-premessa (157) li dawn il-produtturi ma għandhom l-ebda garanzija rigward il-volum li fl-aħħar mill-aħħar se jiġi allokat lilhom. Kif indikat mill-ACEA fil-kummenti tagħha u fuq il-bażi tar-rapport ta’ verifika tal-Utent A “il-fornituri jippreżentaw offerti għal volum: il-volumi ma jkunux garantiti, iżda l-fornituri jkollhom idea tal-volumi li għalihom jippreżentaw l-offerti. Jekk wara t-tmiem tal-proġett (diversi snin) il-volumi jkunu sostanzjalment aktar baxxi milli mistenni, il-fornituri jistgħu jirċievu kumpens għat-tagħmir mhux amortizzat”. Filwaqt li l-volum ikkwotat kien indikat, il-kuntratt tipiku ma semmiex id-data eżatta tal-kunsinna u l-volum ippjanat tal-bejgħ. Kif iddikjarat mill-ACEA fil-kummenti tagħha: “in-numru eżatt ta’ roti li għandhom jiġu fornuti huwa tipikament miftiehem fi żmien 4-8 ġimgħat qabel il-kunsinna lil-linja tal-assemblaġġ”. Għalhekk, l-affermazzjoni ġiet miċħuda.

(143) Wara d-divulgazzjoni finali, l-ACEA affermat li, kif rikonoxxut mill-EUWA, prattika aktar komuni hija li tingħata offerta għal proġett ARW partikolari pjuttost lil fornitur wieħed milli lil żewġ fornituri jew aktar. Fuq il-bażi tal-offerti mwettqa minn tliet membri tal-ACEA fil-perjodu ta’ investigazzjoni (l-utent li ma kkooperax u ż-żewġ utenti li kkooperaw), l-offerti mogħtija simultanjament lil żewġ fornituri kienu limitati. Il-biċċa l-kbira tal-offerti ngħataw biss lil fornitur wieħed, u għalhekk il-fornitur se jikseb il-kwantità approssimattiva speċifikata fl-offerta. Meta offerta tingħata lil fornitur wieħed, ir-riallokazzjoni tal-provvisti lil kwalunkwe fornitur ieħor ma tkunx possibbli.

(144) Il-Kummissjoni eżaminat l-ispreadsheet sommarja pprovduta mill-ACEA f’dan ir-rigward. L-ewwel nett, l-elenkar tal-offerti pprovduti kien jikkonċerna biss offerti konklużi matul il-perjodu ta’ investigazzjoni, u għalhekk dawn l-offerti ma kinux jikkonċernaw kunsinni attwali matul il-perjodu ta’ investigazzjoni billi d-data tal-bidu stmata għall-provvista li taqa’ taħt l-offerti inkwistjoni kienet ippjanata għaż-żmien ta’ wara l-perjodu ta’ investigazzjoni. It-tieni, il-Kummissjoni osservat li l-biċċa l-kbira tal-offerti elenkati ġew irrapportati mill-utent li ma kkooperax (madwar 85 %). Minħabba n-nuqqas ta’ kooperazzjoni tal-utent, il-Kummissjoni ma setgħetx tivverifika l-korrettezza ta’ dan l-elenkar u jekk inkludietx l-offerti kollha u setgħetx tkopri l-ħtiġijiet annwali ta’ dan il-manifattur tal-karozzi. Minkejja din il-konklużjoni, il-Kummissjoni, madankollu, analizzat id-data pprovduta.

(145) Il-lista tal-offerti mill-utent li ma kkooperax uriet li l-biċċa l-kbira ta’ dawn l-offerti ngħatat lil fornitur wieħed biss. Madankollu, il-volum medju ponderat ikkwotat kien pjuttost baxx, madwar 50 000 oġġett għal kull offerta tul il-ħajja sħiħa ta’ proġett, li spjega li fornitur wieħed biss ingħata l-offerti inkwistjoni. Madankollu, il-Kummissjoni osservat li proġett wieħed ġie allokat lil żewġ fornituri “minħabba volum għoli” kif imsemmi matul seduta li saret mal-ACEA. It-tielet, l-informazzjoni dwar l-offerti pprovduta mill-utenti li kkooperaw kienet tikkonċerna tliet offerti. Għall-Utent B, id-data wriet li huwa qasam offerta għal kwantità ta’ aktar minn miljun (1) għal żewġ fornituri. Barra minn hekk, għall-Utent A, id-data pprovduta mill-ACEA kienet kontradittorja. Minn naħa waħda, hija wriet li kien hemm offerta waħda li ġiet allokata lil fornitur wieħed, u, min-naħa l-oħra, f’tabella separata dwar l-offerti, l-istess kwantitajiet ta’ dik l-offerta kienu maqsuma bejn żewġ offerti. Konsegwentement, il-Kummissjoni qieset li l-informazzjoni pprovduta mill-ACEA ma tikkontradixxix is-sejbiet li saru fil-premessa (157), li l-offerti jistgħu jiġu allokati lil diversi fornituri fuq il-bażi tal-kwantità kkwotata li tpoġġi f’dubju l-ammont reali ta’ volumi li għandhom jiġu pprovduti minn kull fornitur matul il-ħajja tal-proġett. Barra minn hekk, kif spjegat fil-premessa (115) hawn fuq, l-ACEA rrikonoxxiet li l-volum totali li għandu jiġi fornut jista’ jiddependi wkoll mis-suċċess tal-mudell partikolari ta’ karozza li għandu jiġi prodott.

(146) Għalhekk, l-affermazzjoni ġiet miċħuda.

(147) Fin-nuqqas ta’ kummenti oħra, il-Kummissjoni kkonfermat il-konklużjonijiet tagħha stabbiliti fil-premessi (111) u (113) tar-Regolament provviżorju.

4.4.3.2. Kostijiet lavorattivi

(148) Fin-nuqqas ta’ kwalunkwe kumment, il-Kummissjoni kkonfermat il-konklużjonijiet tagħha stabbiliti fil-premessi (114) u (115) tar-Regolament provviżorju.

4.4.3.3. L-inventarji

(149) Fin-nuqqas ta’ kwalunkwe kumment, il-Kummissjoni kkonfermat il-konklużjonijiet tagħha stabbiliti fil-premessi (116) u (117) tar-Regolament provviżorju.

4.4.3.4. Il-profittabbiltà, il-fluss ta’ flus, l-investimenti, ir-redditu fuq l-investimenti u l-kapaċità li jiġi ġġenerat il-kapital

(150) Fin-nuqqas ta’ kwalunkwe kumment, il-Kummissjoni kkonfermat il-konklużjonijiet tagħha stabbiliti fil-premessi minn (118) sa (123) tar-Regolament provviżorju.

4.4.4. Konklużjoni dwar id-dannu

(151) Fin-nuqqas ta’ kwalunkwe kumment, il-Kummissjoni kkonfermat il-konklużjonijiet tagħha stabbiliti fil-premessi minn (124) sa (129) tar-Regolament provviżorju.

5. KAWŻALITÀ

5.1. L-effetti tal-importazzjonijiet li huma l-oġġett ta’ dumping

5.1.1. Il-volum u s-sehem mis-suq tal-importazzjonijiet oġġett ta’ dumping mill-pajjiżi kkonċernati

(152) Fin-nuqqas ta’ kwalunkwe kumment, il-Kummissjoni kkonfermat il-konklużjonijiet tagħha stabbiliti fil-premessi minn (131) sa (136) tar-Regolament provviżorju.

5.1.2. Il-prezz tal-importazzjonijiet oġġett ta’ dumping mill-pajjiż ikkonċernat u l-effett fuq il-prezzijiet

(153) L-ACEA sostniet, kemm wara d-divulgazzjoni provviżorja kif ukoll wara dik finali, li l-importazzjonijiet mill-Marokk mibjugħa fl-2020 u matul il-perjodu ta’ investigazzjoni kienu bbażati fuq proċeduri tal-offerti li saru fl-2018 - 2019. Għalhekk, ma setax ikollhom impatt fuq il-prezz fl-2020 jew fil-perjodu ta’ investigazzj